text:
Orð: Hans Andrias Djurhuus
Lag: Peter Alberg
1. Mítt føðiland, tú ríkt ert fyri mær,
um eingin annar kann tað ríka finna.
Hin sterka bylgja, sum mót strondum slær,
man meg á fagrar, fornar søgur minna.
2. Hoyrt havi eg títt kvæði, vilt og treyst,
á vetri og á vársins fríska degi,
á ljósum sumri og um myrka heyst.
Tað er so sterkt, so dragandi og egið.
3. So álvarsmikið fjalladunið er,
tó stormur breiðir út teir víðu veingir,
tá sær mítt eyga eina aðra verð,
har ljóða tínir djørvu, treystu sangir.
4. Hvat vakurt hevur tú mær ikki sagt,
tá dagur skýmingsløtu stevnu setti,
og døggin seg á bomu hevði lagt,
og rytan sat so tigandi á kletti.
5. Er sorgarfult og stúrið sinni mítt,
hjá tær, mín móðir, finni fragd eg aftur.
Tú styrkir og tú gleðir barnið títt,
við barmin tín gerst tungur hugur lættur.
6. Eg gleðast vil, o móðir mín, hjá tær,
til tess at lívsins løtur burtursvinna.
Tí tú ert stór og vøkur fyri mær,
um eingin annar kann tað vakra finna.


c: text/html

text:
Betri Deildin: Einki stig við Løkin
Tvey skjót mál tá ein tími varð leiktur, løgdu lunnar undir heimasigrinum, hóast vit megnaðu at halda vertunum frá fatinum í stóran part av dystinum. Gilli minkaði um munin, men heldur enn at javna, innkasseraðu vit enn eitt mál í 3-1 ósigrinum í dag.
Góð líkindi vóru við Løkin í Runavík í dag, men ikki hjálpti tað okkum. Tó so, vit høvdu rímiliga gott tak á vespunum fyrra hálvleikin, og stórir møguleikar vóru fáir. NSÍ høvdu tó bóltin mest og vit lógu uppá lúr eftir kontramøguleikum.
Frá byrjan av seinna hálvleiki, løgdu NSÍ'ararnir meira fyri, og rættiliga skjótt komu teir til farligar royndir á málið. Tveir ferðir bjargaðu vit á strikuni og tað lá í luftini, at mál skuldi koma.
Tá lítil tími varð leiktur, skoraðu vertirnir so tvey mál innanfyri 2-3 minuttir. Fyrra málið varð rættiliga óheppið, sæð frá okkara síðu, tí tað kom beinleiðis frá hornasparkið. Seinna málið kom eftir innlegg.
Á bonkinum valdi Pauli Poulsen, venjari okkara, at gera útskiftingar beinanvegin eftir hetta, og inn komu Ken og Gilli fyri Jón og Asbjørn. Og løtu seinni minkaðu vit um munin, við máli, sum Gilli fekk.
Løtuna eftir hetta hómaðu vit útjavning, men so skoraðu vertirnir eina ferð enn, og so var dysturin avgjørdur. Teir kundu eisini havt skotið enn eitt mál, men vit sluppu við skrekkinum, og dysturin endaði 3-1.
Hósdagin skulu vit aftur í eldin, tá KÍ koma á vitjan.
Byrjanaruppstilling: Ivan Stojkovic; Jóannis á Steig, Ndende Adama Gueye, Martin Tausen, Niels Mouritsen; Nikola Krcmarevic, Høgni Egilstoft Nielsen; Kyrylo Silich, Janus Svabo Samuelsen (Tór-Ingar, 76.), Asbjørn Heðinsson (Gilli, 64); Jón Krosslá Poulsen (Ken, 60.).
Eyka: Silas Eyðsteinsson, Gilli Samuelsen, Dann Fróðason, Sølvi Egilsson, Tór-Ingar Akselsen, Ken Fagerberg, Teitur Olsen.

robotstxt: allowed

filter: keep


text:
EM kapping í kavaflogbólti - føroyskt uppfinning?
Danska blaðið BT hevur eina grein um EM í "kavaflogbólti", sum verður í mars mánaði, tá 10 ár eru liðin, síðani kavaflogbóltur varð leiktur á fyrsta sinni, skrivar blaðið. Hetta var í eysturrísku alpunum. Greinin kann lesast her.
Men at tað verða 10 ár í mars, at kavaflogbóltur varð leiktur á fyrsta sinni, er tó ikki heilt rætt, tí myndirnar á hesi síðu eru frá mars mánaði í 2006, har G16 + G7 hjá Fleyr eru farnar út í kavan at spæla flogbólt - kavaflogbólt.
Hervið hava vit óvísindaliga prógvað, at kavaflogbóltur er ein føroyskt uppfinning!:-)


text:
29. Jun 2017
Føroysk lesandi hava ikki somu møguleikar at fyrireika seg til lestrarlívið sum donsku floksfelagar teirra. Orsøkin er tann einfalda, at tað ikki ber til at fáa útflýggjað NemID í Føroyum. – Hetta er ein púra óneyðug og reint teknisk forðing, sum ikki hoyrir heima í einum ríkisfelagsskapi, sigur Sjúrður Skaale, sum tí hevur heitt á stjórnina um at gera neyðugu broytingarnar.
22. Jun 2017
Sjúrður Skaale, fólkatingslimur, vísti herfyri á nakrar skeivleikar í donskum undirvísingartilfarið til skúlanæmingar. – Hvørki føroyingar ella danir hava áhuga í hesum. Tí ivaðist eg ikki í, at nakað fór at vera gjørt við málið, og stjórnin hevur ikki skuffað í so máta, sigur hann.
19. Jun 2017
- Man kann ikki siga við ein veteran, sum er vorðin sálarliga illa fyri av kríggi, at útlendska kona tín sleppur ikki at vera hjá tær, tí tú ikki kanst arbeiða – og tí fært eina veiting frá tí almenna. Tað er óvirðiligt, sigur Sjúrður Skaale, sum hevur sent donskum ráðharrum eina røð av spurningum um málið
31. Mai 2017
(Røða hildin undir endaorðaskiftinum 31. mai 2017)Vi havde en stor debat om Rigsfællesskabet for få dage siden, så jeg vil gøre det ret overordnet i dag. Talerstolen er til det talte ord. Ikke til gimmicks og hundekunster. Men jeg vil spørge formanden om...


text:
Orð: Nikolai Frederik Severin Grundtvig
Týtt: Øssur Berghamar
Heilur, tú, sum øllum ræður,
Frelsari og millummaður.
Heimurin at tær vil søkja,
fegin tó eg vil meg krøkja
til tín kross og fylgja tær.
Hvat sást tú í Himmalhøllum
tó í mær og okkum øllum,
at tú fórt av ljósins hæddum,
birtir vón í sálum ræddum,
komst at geva okkum lív?
Men mítt hjarta, treiskt og tregið,
mangan køvir mína megi.
Lítið gott í mær man vera,
hvat kann eg tær, Harri, bera
aftur fyri kærleik tín?
Tú, sum lívið hevur givið,
gev, at eg av sonnum livi,
so tú fyllir sál og sinni,
ert í huga og í minni
lív mítt alt og longsil mín.
Men sum blóman má eg følna,
hond og hjarta skulu kólna.
Tó, um dagar munnu fækka,
deyðan skal eg ikki smakka,
tú tókst mína syndaskuld.
Krossins boðskapi eg trúgvi.
Takk, at skjótt hjá tær eg búgvi!
Halt mær, tá tað fer at skýma,
teska í tí síðsta tíma:
Leiðin ber til Paradís!


text:
Lærarar til Skúlan við Streymin
Skúlin við Streymin søkir eftir fakliga dugnaligum og samstarvssinnaðum lærarum, at byrja skúlaárið 2018/19.
Hesi lærarastørv verða lýst leys at seta frá 1. august 2018:
· 1 fast lærarastarv
· 4 tíðaravmarkað størv skúlaárið 2017/2018 vegna farloyvi, lækkað tímatal og avlopstímar.
· Endaliga tímatalið til eitt av tíðaravmarkaðu størvinum verður ikki ásett fyrrenn eftir 1. september 2018.
· 1 tíðaravmarkað lærarastarv til serflokk.
· 1 tíðaravmarkað starv, frá 16.08.18 til 12.10.19, vegna lærara í barnsburðarfarloyvi.


text:
Vil hava svar um savn og ognir hjá Postverk Føroya
Dan Klein --- 04.10.2018 - 08:45
Kári P. Højgaard, løgtingsmaður, hevur sett fyrispurning um savnið og ognir hjá Postverki Føroya, settur landsstýrismanninum í uttanríkis- og vinnumálum, Poul Michelsen (at svara skrivliga eftir TS § 52a)
1. Er samlaða gávan, ið Postverk Føroya fekk frá Det Danske Postvæsen, framhaldandi í
varðveitslu hjá Postverkinum?
2. Eru allir søguligir ognarlutir: stempul, tornyster,
brevkasser o.s.fr. samlaðir á einum stað og ogn hjá almenna felagnum Postverk
Føroya?
3. Postverk Føroya átti virðismikla frímerkjasamling, listaverk
(tekningar og málningar, sum vórðu brúkt sum motiv til frímerkir) gjøgnum tey
30 árini sum almennur tænastustovnur, seinni partafelag. Eru hesi framvegis
almenn ogn?
4. Nú ætlanin er at selja Postverk Føroya til privatar, kann
landsstýrismaðurin so tryggja, at søguligu dýrgripirnir hjá Postverkinum verða
varðveittir og samlaðir á einum stað, ið kann lýsa henda týdningarmikla partin
av Føroya søgu fyri nútíðini og komandi ættarliðum?
Viðmerkingar:
Spurningarnir viðvikjandi savnslutunum hjá Postverkinum
verða reistir, nú landsstýrismaðurin hevur lagt lógaruppskot fyri Løgtingið um
at selja Postverk Føroya. Í hesum sambandi er eitt hoyringarskriv komið frá
persóni, sum hevur stóra vitan um postsøguna. Eisini verður ivi sáddur í
almennum miðli, um allir savnslutirnir framvegis eru til skjals hjá
Postverkinum.
Postverk Føroya bleiv yvirtikið sum føroyskt sermál 1. apríl 1976. Frímerkjadeildin á Argjum bleiv bygd og serføroysk frímerki blivu útgivin. Frímerkir gjørdust næststørsta útflutningsvøra føroyinga og ivaleyst hava frímerkir og fótbóltur verið ein høvuðsorsøk til, at Føroyar gjørdust kendar kring mesta partin av heiminum.
Í gomlum døgum høvdu øll posthús sítt egna stempul og posthúsini vóru mong kring landið. Við yvirtøkuna 1. apríl 1976 fekk Postverk Føroya hesar virðismiklu savnslutir sum gávu og í varðveitslu.
Postsøgan
heldur áfram upp til okkara tíð. Tað kann ikki vera eitt ivamál, at søga
Postverksins og allir viðkomandi lutir, sum finnast, eru tjóðarogn.
Allir ivaspurningar viðvíkjandi myndum og savnslutum mugu greiðast, áðrenn talan verður um nakra sølu av Postverkinum.
Á
Løgtingi, 2. oktober 2018
Kári P. Højgaard


text:
Illa á holdi komin kemur unga trælagentan Korka á rossinum Froyfaksa til Roykjavallar, tá garðurin, hon býr á í Álvadali, verður tikin í skalvalopi. Í skalvanum doyggja mamma Korku og alt hitt húsfólkið í Álvheygi. Á Roykjavøllum búgva Úlvbrún forna, sum dugir meiri enn at mæta sær, og Tórálvur, ið hevur nógv ættfólk og trælir undir sær á garðinum. Korka kemur undir veingjabreiði Úlvbrúnar, ið lærir hana at lesa rúnirnar. Úlvbrún sær, at dugur er í gentuni, og hon roknar seg fram til, at Korka er dóttirin, Tórálvur fekk við Mýruni, ið hann hevur tikið til Íslands úr Írlandi á sinni. Eftir eina tíð verður hon noydd at flýggja av garðinum og kemur umborð á skip, ið skal til Danmarkar. At duga rúnarkynstrið kemur henni ikki alla tíðina til góðar. Eftir at hava sagt Ólavi kongi svenska frá, hvør lagna hansara verður, verður hon aftur noydd at flýggja, men hesa ferð ikki einsamøll. . .
Spennandi, virðislønt bók, sum tekur lesararnar inn í fyrstu ættarlið íslendinga.
Aftur


text:
Hjartaliga vælkomin á Orðið.fo – ein heimasíða, har vit ynskja at vera við til at kunngera alt ráð Guds (Áp. 20,27). Um tú ikki kennir Gud og ikki hevur hoyrt evangeliið um frelsu við trúgv á Son Hansara – so er hetta serliga til tín! Steðga á her eina løtu, áðrenn tú fert víðari – hesi tíðindi kunnu koma at broyta lív títt!
Evangeliið – tann stutta útgávan
Orðið evangeliið merkir tey góðu tíðindini – og hvat eru tey góðu tíðindini? Fyri at svara hesum, latum okkum fara í 2000 ára gomlu bíbliuna fyri at finna svarið!
Vit skulu fyrst taka ta stuttu útgávuna:
Paulus var ein maður, sum byrjaði sína religiøsu karrieru við at søkja at kristnum. Hann bleiv sendir til býin Damaskus at søkja at teimum kristnu, pína tey og seta tey í fangahús. Men ætlanir hansara blivu órógvaðar, tí á vegnum til Damaskus møtti hann Jesusi sjálvum – og tað broytti lívskós hansara. Vit lesa um hendingina í Ápostlasøguni 9,3-6:
Men meðan hann var á veg og var komin nær til Damaskus, skein knappliga ljós av himli um hann, og hann fall til jarðar og hoyrdi rødd, ið segði við hann: “Saul, Saul! Hví søkir tú at Mær?” Tá segði hann: “Hvør ert Tú, Harri?” Hann svaraði: “Eg eri Jesus, Hann, sum tú søkir at. Men reis teg og far inn í staðin, so skal verða sagt tær, hvat tú skalt gera!” (Áp. 9,3-6)
Vit lesa, at Paulus, sum tá kallaðist Saul, bleiv umvendur til kristnu trúnna, tí hann møtti Jesusi, og hann skilti, at tað, ið tey kristnu trúðu var sannleiki. Frá tí degi – ístaðin fyri at søkja at teimum kristnu og hata tey – byrjaði Paulus at prædika evangeliið, og endin var, at hann sjálvur kom at líða nógv og doyggja fyri evangeliið. (Tú kanst lesa meira um hetta í Galatiabrævinum 1,11-16 og Seinna Timoteusarbrævinum 4,6-8)
Paulus skrivar í Fyrra Korintiarbrævið 15,1-5, hvat evangeliið er, sum broytti hansara lív so ógvusliga:
Eg seti fram fyri tykkum, brøður, evangeliið, sum eg kunngjørdi tykkum, sum tit eisini tóku við, sum tit eisini standa í, sum tit eisini verða frelstir við – so satt sum tit halda fast við orðini, ið eg kunngjørdi tykkum tað í – annars trúðu tit til einkis! Tí eg lærdi tykkum sum hitt fyrsta tað, sum eg eisini hevði tikið við: At Kristus doyði fyri syndir okkara, eftir skriftunum, at Hann varð jarðaður, at Hann reis upp triðja dagin, eftir skriftunum, og at Hann varð sæddur av Kefasi og síðani av hinum tólv;…
Her lesa vit, at evangeliið er, at Jesus Kristus:
1. Doyði fyri syndir okkara
2. Varð jarðaður
3. At Hann reis upp triðja dagin
Evangeliið, ella tey góðu tíðindini, er, at Jesus Kristus – Sonur Guds – doyði fyri okkum. Hann lat sítt lív fyri at bjarga okkum – ja, tað er av sonnum góð tíðindi! Vit kunnu velja at trúgva og seta álit okkara á Hann, og vit verða frelst!
Vit lesa eisini um ein annan mann, ið æt Jóhannes. Hann var lærisveinur Jesusar og fylgdist við Honum í yvir trý ár. Eftir at Jesus var farin til Himmals, livdi Jóhannes fyri at kunngera øðrum evangeliið um Jesus Kristus. Jóhannes sigur, í helst best kenda versinum í bíbliuni, soleiðis:
Tí so elskaði Gud heimin, at Hann gav Son Sín, hin einborna, fyri at hvør tann, ið trýr á Hann, skal ikki fortapast, men hava ævigt lív. ( Jóh. 3,16)
Og Lukas skrivar í sínum evangelium soleiðis:
Tí Menniskjasonurin er komin at leita eftir tí, sum fortapt er, og frelsa tað.” (Luk. 19,10)
So evangeliið eru tíðindini um, at Gud elskar teg, og at Hann ofraði Son Sín fyri at frelsa teg. Tað, sum krevst av tær er, at tú trýrt hesum!
…”Trúgv á Harran Jesus Kristus, so skalt tú verða frelstur… (Áp. 16,31)
Hetta var tann stutta útgávan. Men kanska situr tú enn við nógvum spurningum og skilir ikki til fulnar. Tú spyrt: “tørvar mær frelsu”? Fyri at svara hesum, lat okkum taka tað frá byrjan av:
Hví tørvar okkum frelsu?
Fyri at svara spurninginum, hví okkum tørvar frelsu, mugu vit byrja við byrjanini. Vit fara at hyggja nærri at skapanini, syndafallinum, syndini og krossinum:
Skapanin (Fyrsta Mósebók kapittul eitt og tvey)
Bíblian lærir, at í byrjanini skapti Gud alt sum er (1. Mós. kap. 1). Vit lesa, at tá ið Gud skapti, so skapti Hann burtur úr ongum. Tað var við Orði Hansara (Jóh. 1,1). Gud skapti ljósið, rúmdina, stjørnurnar, planetirnar og jørðina. Gud skapti eisini allan vøksturin; trøini, urtirnar, grøsini og blómurnar, sum vit síggja og njóta. Gud skapti alt lív, sum er: fiskarnar í havinum, fuglarnar undir himli og djórini á landi. Tá ið Hann hevði skapt alt hetta, hugdi Gud at tí og sá, at tað var gott (1. Mós. 1,25). Men enn vantaði krúnan á verkinum.
Gud gjørdi av at skapa ein serligan skapning (Sálm. 139,14). Gud valdi at skapa menniskja, sum Hann setti at ráða yvir øllum øðrum skapningum. Vit lesa, at Gud skapti menniskjað í bílæti Sínum og Hann blásti lívsanda í Ádam, fyrsta menniskjað (1. Mós. 1,26-27 ; 1. Mós. 2,7). Tí eru vit ikki sum djórini, men vit eru serligi skapningur Guds, skaptur til eitt endamál. Tað, at Gud skapti okkum í bílæti sínum, merkir millum annað, at vit hava likam, sál og anda. Hetta ger okkum før fyri at hava samfelag við Gud, skapara okkara. Vit lesa, í fyrstu kapitlunum í Fyrstu Mósebók, at alt var fullkomið. Gud er fullkomin, og alt sum Hann skapar er fullkomið. Vit lesa eisini, at alt var gott, tí Gud er góður. So endamál okkara er at hava samfelag við Gud, og vera í fullkomnum samljóði bæði við Gud og við skapanarverkið. Soleiðis var tað fyrstu tíðina.
Gud skapti tey fyrstu menniskjuni Ádam og Evu. Hann gav teimum eitt undurfult stað at liva – urtagarðin Eden. Her kundu tey njóta av øllum tí góða, sum Gud hevði skapt – men alt hetta fekk ein bráðan enda. Vit lesa um tað í Fyrstu Mósebók kap. 3.
Syndafallið (Fyrsta Mósebók kapittul trý)
Ádam og Eva høvdu loyvi at njóta alt tað góða í urtagarðinum, ið Gud hevði gjørt, og eta av øllum gróðrinum í garðinum, men Ádam og Eva fingu eitt forboð. Tey máttu ikki eta av trænum til kunnskap um gott og ilt (1. Mós. 2,16-17). Gud segði, at ótu tey av hesum træi, so skuldu tey doyggja. Hetta var einasta boðið, sum Gud gav Evu og Ádami. Hetta gjørdi tað møguligt hjá teimum at velja sjálv. Tey kundu velja at elska, tæna og akta Gud, ella tey kundu taka av trænum og velja nakað annað enn Gud.
Í Fyrstu Mósebók lesa vit eisini um ormin, ið er Djevulin ella Satan. Satan byrjaði sum undurfullur eingil, ja helst hin vakrasti av øllum einglum, men Satan, í vakurleika og stórleika sínum, gjørdist hugmóðigur og stoltur. Hann valdi at gera uppreistur ímóti Gudi. Úrslitið varð, at Gud kastaði hann úr Himli. Hesa hending lesa vit ikki um í Fyrstu Mósebók, men vit lesa tað aðrastaðni í Bíbliuni, millum annað Esaias kap. 14 og Ezekiel kap. 28. Endamálið hjá Satani frá hesari løtu varð at oyða, lúgva og drepa tað, sum Gud hevði skapt, harímillum menniskjað.
Vit lesa í Fyrstu Mósebók kap. 3, at Satan freistaði Evu og Ádam til at eta av trænum, sum Gud hevði givið teimum boð um ikki at eta av. Eva og Ádam syndaðu ímóti Gudi, tí tey gjørdu ímóti einasta boðnum, ið Hann hevði givið teimum. Avleiðingin var, at menniskjað og Gud ikki longur eru í samljóði, men at skilnaður er komin millum okkum og Gud – skilnaðurin kallast synd!
Synd
Vit lesa í Bíbliuni, at eins og Gud er fullkomin, so er Hann eisini fullkomiliga heilagur og rættvísur. Tað merkir, at Hann tolir ikki synd og má døma syndina.
Synd er at gera ímóti lóg Guds (1. Jóh. 3,4). So Ádam syndaði við at gera ímóti tí, sum Gud sigur, og úrslitið var, at síðani tá eru øll menniskju syndarar.
øll hava syndað, og teimum fattast dýrd Guds; (Róm. 3,23)
Bíblian lærir, at vit øll eru sek í at synda. Ongin er, sum ikki hevur syndað (Róm. 3,12). Tú hugsar kanska, at “eg eri ikki so ringur sum onkur annar,” ella “míni góðu verk munnu fara at viga meiri enn tey ringu á evsta degi.” Trupulleikin er, at soleiðis er ikki! Vit kunnu samanbera tað við ein rættarsal, har Gud er dómari, og vit eru sek. Dómarin má døma tann seka, og kann ikki siga “eftirsum at tú ert so fittur,” ella “av tí at tú ikki ert líka ringur sum onnur, so sleppur tú frá at bøta fyri tað, tú hevur gjørt.” Nei, ert tú sekur fyri lógini, so mást tú dømast. Tú mást taka avleiðingina av tínum gerðum og taka dómin. Hetta er rættvísi. Soleiðis er eisini við syndini! Ert tú sekur, mást tú gjalda, tí Gud er rættvísur. Vit lesa í Róm. 6,23:
Tí lønin, ið syndin gevur, er deyði, men náðigáva Guds er ævigt lív í Kristi Jesusi, Harra okkara.
Trupulleikin hjá okkum er, at vit eru í uppreistri móti einum fullkomnum, heilagum og rættvísum Gudi – sum má døma synd, og dómurin fyri syndina er deyði.
Tá ið Ádam og Eva gjørdu seg sek í at synda ímóti Gudi, kundi Gud valt at vraka alt skapanarverkið sum tað var, av tí at Hann skapti tað og eigur tað. Vit lesa tíbetur, at tað gjørdi Hann ikki. Tá Gud møtti Ádami og Evu, eftir at tey høvdu etið av trænum, lesa vit, at Gud koyrdi tey úr urtagarðinum Eden. Heldur enn at vraka menniskjað, valdi Hann at gera okkum ein útveg – ein hátt at gjalda fyri syndina. Tí vit klára ikki at gjalda sjálv. Lurta eftir tí, sum Gud sigur við Satan eftir syndafallið:
Eg seti fíggindskap millum teg og kvinnuna, millum títt avkom og hennara avkom; Hann skal sora høvdið á tær, men tú skalt høgga Hann í hælin.” (1.Mós.3,15)
Hesin Hann, sum Gud nevnir her, er Hansara einborni sonur Jesus Kristus. Gud sigur, at Jesus skal vinna sigur á Satani og gera deyðan til einkis. Jesus Kristus var Hann, ið kom at gjalda prísin fyri syndina hjá øllum teimum, ið velja at trúgva á Hann.
Jesus Kristus og krossurin
“Hygg lamb Guds, sum tekur burt synd heimsins! (Jóh. 1,29b)
Vit lesa at útvegurin, sum Gud lovaði, bleiv gjørdur fyri 2000 árum síðani, táið Jesus Kristus bleiv krossfestur og reis upp. Jesus varð føddur sum eitt og hvørt annað barn (Es.9,6). Hann bleiv føddur í Betlehem, og vaks upp í einum øðrum býi Nasaret. Vit lesa, at Jesus var menniskja, men Hann var eisini Gud. Jesus livdi eitt fullkomið lív (Heb.4,15). Tað merkir, at Jesus syndaði ongantíð og breyt onga lóg Guds. Jesus livdi eitt fullkomið lív á allan hátt.
Jesus livdi á jørðini í umleið 33 ár, har Hann prógvaði, at Hann var sonur Guds við at gera undurverk, læra og grøða fólk, umframt at Hann uppfylti øll profetiini, sum uppfyllast skuldu, sum eru um Hann í Gamla Testamenti (í evangeliunum – Matteus, Markus, Lukas og Jóhannes – kunnu vit lesa um tað, ið Jesus segði og gjørdi, meðan hann var á jørðini).
Teimum religiøsu leiðararunum í samfelagnum dámdu ikki Jesus og tað, sum Hann gjørdi. At enda gjørdu teir tískil av at drepa Jesus. (Jóh. 11,53)
Jesus bleiv tikin, meðan Hann var í urtagarðinum Getsemane og bað við lærisveinum Sínum. Rættarsøk Hansara var órættvís – og hóast teir ikki fingu lygnirnar hjá lygivitnunum at ljóða eins, varð Hann dømdur. Síðani leiddu jødarnir Hann fram fyri ein rómverskan dómstól, tí teir ikki høvdu loyvi at døma nakran til deyðis. Pilatus, rómverskur landshøvdingi, fríkendi Jesus, tí hann fann onga skuld hjá Jesusi – hann kallaði Hann enntá rættvísan. Men jødarnir og fólkið kravdu Jesus krossfestan – og hann gjørdi, sum tey vildu. Jesus bleiv dømdur til deyðan! Hann bleiv húðflongdur og tornakrýndur. Undir allari tilgongdini bleiv Jesus eisini píndur, spottaður og háðaður. Hann bleiv leiddur út á Golgata fyri at verða krossfestur, ein øgiligur avrættingarháttur, sum rómverjar bert brúktu til teir ringastu brotsmenninar.
Meðan Jesus hekk á krossinum, áðrenn Hann gav upp anda sín, segði Hann:
Tað er fullgjørt! (Jóh. 19,30)
Eftir hetta rópti Jesus:
Faðir! Í hendur Tínar gevi Eg anda Mín. (Luk. 23,46)
Og so doyði Hann. Jesus varð jarðaður men reis uppaftur triðja dagin og vann sigur á deyðanum, sum profeterað var um frammanundan. Hetta var endaliga prógvið um, at Hann er Sonur Guds.
Tá ið Jesus segði “Tað er fullgjørt,” staðfesti Hann, at frelsuverk Guds var fullgjørt. Ætlan Guds var frá byrjan av at ofra son Sín, Jesus Kristus, í okkara stað. Á tann hátt dømdi Gud syndina og vísti seg rættvísan og heilagan! Gud vísti soleiðis stóra kærleika og stóru náði Sína við at Jesus tók okkara dóm á Seg. Deyði Jesusar á Golgata, fyri teg og meg, var sostatt dómur Guds – fyri okkara syndir!
Tí av náði eru tit frelst, við trúgv – og tað ikki av tykkum sjálvum, tað er gáva Guds, (Ef. 2,8)
Rættvísgjørd av trúgv hava vit tí nú frið við Gud við Harra okkara Jesusi Kristi. (Róm. 5,1)
Tí um tú við munninum játtar Jesus sum Harra og trýrt í hjartanum, at Gud reisti Hann upp frá hinum deyðu, so skalt tú verða frelstur. (Róm. 10,9)
Vit vilja eggja tær til at lesa bíbliuna sjálv/ur, tí sum Jóhannes skrivar:
Hetta havi eg skrivað til tykkara, fyri at tit skulu vita, at tit hava ævigt lív, tit, ið trúgva á navn Guds Sonar. (1. Jóh.5,13)
So endamálið við bíbliuni er at vitna um Jesus Kristus Harra og Frelsara okkara – sum vann okkum frelsuna:
Tit rannsaka skriftirnar, tí tit hugsa, at tit hava ævigt lív í teimum; og tað eru tær, ið vitna um Meg. (Jóh. 5,39)
Hava tit spurningar ella viðmerkingar, eru tit vælkomin at skriva til okkara á ordidfo@gmail.fo.
Náði veri við tykkum og friður frá Gudi, Faðir okkara!
JJP Orðið.fo


text:
Við hesari mynd og í tíðindaskrivi í dag boðar LGBT frá nýggjari heilsukanning, har 158 limir luttóku. Úrslitið vísti, at føroyskir LGBTarar hava lutfalsliga ringa sálarliga heilsu, og á fleiri økjum er støðan sera skakandi, sigur felagsskapurin.
- Tørvurin á bráfeingis sálarligari viðgerð er stórur. Leitað verður nú eftir fígging, so farast kann í gongd við at gera nakað munagott við hesar trupulleikar, sigur LGBT í tíðindaskrivinum, sum eisini staðfestir, at stigmatisering, fordómar og mismunur av hesum málbólki skapar eitt fíggindaligt og strongt sosialt umhvørvi, ið hevur við sær, at hesin minniluti í alt ov stóran mun fær álvarsamar sálarligar trupulleikar at dragast við. LGBT boðar frá, at ætlanin er at seta eitt væl útbúgvið toymi við professionellum fólkum, sum kunnu leiða sjálvhjálparbólkar.
- Har søgdu bert 4% av øllum føroyingum, at tey vóru “sera darvaði” av tunglyndi síðstu 14 dagarnar. Gott 21% søgdu seg vera “eitt sindur darvaði” av tí sama. Sostatt bendir nógv á, at LGBTarar í Føroyum líða tvífalt so nógv av tunglyndi, sum miðal føroyingurin í kanningini hjá Fólkaheilsuráðnum, sigur LGBT.


text:
Latið inn hevur Jóna Maria hin Mán, 26/10/2015 - 21:26
Sum tit vita, vóru vit í Kvívík aftaná føstuna og dansaðu saman við Norðstreymoyar dansifelag og Vága dansifelag. Vit í Tøkum Lætt og hini bæði dansifeløgini hava í eina tíð tosað um, at tað hevði verið stuttligt og mennandi fyri allar partar at dansa saman av og á. Fyrsta royndin var so í Kvívík, og tað eydnaðist avbera væl, fólk vóru sera glað um tiltakið. Nú hevur Vága dansifelag bjóðað okkum og norðstreymoyingum vestur at dansa leygarkvøldið tann 31. oktober.
Latið inn hevur Jóna Maria hin Mán, 05/10/2015 - 10:38
Nú kvøldini gerast myrk og long fer føroyski dansurin aftur í sving. Vit í Tøkum Lætt bjóða øllum áhugaðum at vera við. Miðja verður eftir at hava skránna so fjøltáttaða sum møguligt við styttri vísum og tættum aftrat teimum longu kvæðunum. Tiltakið er sostatt bæði fyri roynd og óroynd. Aðalfundur var í Tøkum Lætt sunnukvøldið 4. oktober og nógv fólk var møtt upp til fundin. Okkara fyrsta dansikvøld verður nú sunnukvøldið tann 11. okt. kl.
Latið inn hevur toekum_laett hin Mán, 05/10/2015 - 10:24
Barnadansurin hjá okkum byrjar sunnukvøldið tann 18. oktober kl. 19, øll eru vælkomin.
Latið inn hevur Jóna Maria hin Mik, 03/06/2015 - 19:54
Í samband við Norðoyarstevnuna og tiltakið hjá Sláið Ring um Kópakonuna ætla vit í Tøkum Lætt at fara til hetta tiltakið, sum verður fríggjadagin 5, juni. Vit hava matpakka við og hugna okkum eina løtu áðrenn tiltakið byrjar.
Latið inn hevur Jóna Maria hin Mik, 15/04/2015 - 15:58
Dansikvøld saman við Norðstreymoyingum og Vága dansifelag í Kvívík
Latið inn hevur Jóna Maria hin Sun, 12/04/2015 - 12:11
2. Páskakvøld byrjaðu vit aftur at dansa sum vit plaga, hesa ferð var tað tó á Reinsarínum. Tað riggaði væl, hampiliga nógv af fólki og góður dansur.
Latið inn hevur Óli A. Reinert ... hin Mik, 18/02/2015 - 19:57
Føstulávintsmánakvøld varð dansað á Reinsarínum. Dansurin byrjaði stutt eftir kl. 9 um kvøldið og endaði eitt sindur eftir midnátt. Væl av fólki møtti til dansin, og sigast kann, at hann hepnaðist væl. Úr rúgvuni av kvæðum, ið vórðu kvøðin, kunnu nevnast Regin smiður, Harra Pætur og Elinborg, Sigmunds kvæði yngra, Leivur Øssursson, Ólavur Riddararós, Brestis kvæði, Gudbrands kvæði og onnur.
Latið inn hevur Jóna Maria hin Ley, 31/01/2015 - 12:36
Vit dansa í Skansastovu nú sunnukvøldið 1. februar. Skráin hjá okkum er blivin eitt sindur órógvað vegna sjónvarpsupptøkurnar. Vit ætla fyrst at taka tað, sum stendur á skránni fyri kvøldið, men fara eisini at royna at taka afturí tað, sum ikki er blivið kvøðið hesar seinastu vikurnar.
Latið inn hevur Jóna Maria hin Ley, 31/01/2015 - 12:15
Barnadansistevnan verður komandi leygardag 7. februar í Leirvík. Bussarnir koyra frá Skansastovu kl. 8. 45, stevnan byrjar kl. 10. Barnadansur verður nú sunnukvøldið 1. februar kl. 19, tá fáa tit meira at vita. Av tí at dansistevnan er 7. februar, er skráin hjá barnadansinum broytt eitt sindur. Síðsta dansikvøld, sum skuldi vera 15. februar verður í staðin fyri 8. februar. Vit ætla at gera eitt sindur burturúr, fólk fáa pizza og annað gott:)
Latið inn hevur Óli A. Reinert ... hin Sun, 04/01/2015 - 20:15
Aftur í ár skipar Tøkum Lætt fyri trettanda dansi í sjónleikarahúsinum. Dansurin verður leygarkvøldið 10. januar og byrjar kl. 10.
Tá liðið er eitt sindur á náttina verður matur at fáa, har tað ber til at njóta ein drekkamunn við smurdum breyði afturvið.
Hetta er eitt afturvendandi tiltak, ið vanliga er væl umtókt millum dansifólk. Sum kunnugt, so er 13. kvøld jóla 6. januar, sum í ár er týsdagur. Tær modernaðu tíðirnar gera tað tó næstan ómøguligt at hava dans mitt í vikuni, so tí verður dansurin eitt leygarkvøld.
Síður


text:
U19, gentur: Endaðu á 6. plássinum
U19 genturnar, sum hesa vikuna hava tikið lut í evropeiskari kapping í Onglandi, hava dag spælt sín seinasta dyst í kappingini. Hesin var um 5. plássið ímóti Íslandi.
Innleiðandi spældu Føroyar eisini ímóti Íslandi, og tá vunnu føroysku genturnar 3-1 í einum jøvnum og spennandi dysti.
Men í dag gekst ikki eins væl. Í dag var var tað Ísland, sum vann 3-1. Ísland vann fyrsta settið 25-19, men so komu føroysku genturnar sterkt aftur, og vunnu hetta sera spennandi settið 26-24, eftir at hava verið aftanfyri 21-11!
Eisini triðja settið var javnt, men Ísland dróg longra stráðið og vann 25-22 - og so støðgaði alt upp hjá Føroyum, og tær taptu stórt - 25-12 - og harvið dystin 3-1.
Føroyska landsliðið endaði sostatt nr. 6 í kappingini - aftanfyri Ísland.
Nr. 3 gjørdist Noreg, sum vann 3-2 á Onglandi í bronsudystinum.
Sum hjá monnunum var eisini kvinnufinalan millum Danmark og Svøríki. Og eins spennandi gjørdist hon. Eftir at svensku kvinnurnar høvdu vunnið fyrstu tvey settini, kom Danmark afturíaftur og vann dystin 3-2.
Finala: Svøríki - Denmark 2-3 (25-19, 26-24, 11-25, 19-25, 13-15)
Føroyska U19 landsliðið verður aftur í Føroyum í annaðkvøld við Atlantic Airways.
Leikararnir á føroyska liðnum í dag vóru:
Sára Maria Johansen, TB
Hanna Iansdóttir Biskupstø, Fleyr
Hilda Bolstad Mortensen, Fleyr
Petra Sunadóttir Hansen, Dráttur
Elsa Samuelsen, KÍF
Anna Sunadóttir Hansen, Dráttur
Kristina Østerø Knudsen, Fleyr
Sharon Thora Holm Haynes, TB
Inga Helena Henriksen, SÍ
Bettý Eyð Ellingsgaard, Fleyr
Jórunn Elisdóttir Wang, SÍ
Joan Marsten, Mjølnir
Venjarar:
Kristian Mikkelsen
Jákup Fjalsbak
Liðleiðari: Herrid Maja Henriksen


text:
Hvasskvoysa (kvoysuættin)
Psetta maxima (Linné, 1758)
Stødd: Hvasskvoysa verður upp í umleið 100 cm long, vanliga 50-80 cm.
Dýpi: Hon er vanliga úr 20 m niður á 120 m, tó er ein fingin á Ytrabanka á 144 metra dýpi.
Litur: Tekur lit eftir, har hon er. Hon er ljósagrá/ brún, gulbrún og eisini dimmbrún á eygnasíðuni. Á blindusíðu er hon hvít.
Lýsing: Hvasskvoysa er vinstravendur flatfiskur við grovum naddum og beinknútum um bakið, sera knortlut at føla. Hon hevur stóran upprendan kjaft. Strikan er nógv bend oman fyri uggafjøðurina. Hvasskvoysa er „tjúkkur“ flatfiskur. Ryggfjøðurin byrjar framman fyri høgra eyga og gongur aftur til klingruna, gotfjøðurin er frá gotinum til klingruna, hvørgin teirra fer inn undir klingruna. Hon hevur smáar uggafjaðrar. Búkfjaðrarnar eru smáar, nakað breiðar og eru leysar av gotfjøðurini.
Eyðkenni: Flatfiskur, ið lættliga kennist á tí píkuta bakinum. Vinstravend. Næstan rundan kropp.
Týdningur: Hvasskvoysa er dýrur fiskur, men fæst bert í smáum nøgdum.
da: Pighvarre, en: Turbot, fr: Turbot, ís: Sandhverfa, no: Piggvar, tý: Dornbutt
Útbreiðsla: Undir Føroyum er hvasskvoysa á landgrunninum og á Føroyabanka og Ytrabanka. Hon er undir Íslandi, kring Bretsku Oyggjarnar, frá Tromsø inn í Eystarasalt. Hon er innansyndis í Danmørk og í Norðsjónum, í Biskeiavíkini suður til Gibraltar, Marokko og um alt Miðjarðarhavið og í Svartahavinum.
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Flatfiskar Pleuronectiformes
14 ættir eru í flatfiskahópinum við 134 slektum og 678 sløgum.
Av hesum eru undir Føroyum 2 ættir við tilsamans 11 slektum og 11 sløgum:
Flatfiskarnir eru eyðkendir við teirra flata og asymmetriska kropskapi, har onnur síðan vendur upp og hin niður. Nýklakt yngul, ið livir uppi í sjónum, hevur vanligt fiskaskap, men eftir eina tíð sum yngul byrjar annað eygað at flyta seg yvir á hina síðuna, og fiskurin fær sítt flata skap. Á onkrum av flatfiskunum verður tó annað eygað verandi á kantinum á høvdinum. Yngulin byrjar nú at svimja á síðuni. Umleið samtíðis fer fiskurin niður á botnin at vera. Eygnasíðan fær dimman lit, og blindasíða ljósan. Teir hava eina langa ryggfjøður og eina langa gotfjøður. Fyri tað mesta liva teir sum botnfiskar, men eru tó uppi í sjónum viðhvørt, onkur sløg regluliga.
Í útheiminum eru onkur sløg, sum liva í feskum vatni. Við Føroyar er okkurt slag, sum fyri ein part er í feskum vatni og í blandingsvatni, men annars livir flatfiskur í sjónum.
***
Eitt sindur um flatfiskarnar
Undir Føroyum eru bæði vinstravendir og høgravendir flatfiskar.
Á vinstravendum flatfiski vendir vinstra lið upp, og á høgravendum flatfiski vendir høgra lið upp.
Allar kvoysurnar, glaskvoysa, norskakvoysa og hvasskvoysa, eru vinstravendar.
Allir hinir flatfiskarnir, hvassasprek, kalvi, svartkalvi, lálla, skrubba, tunga, ósaskrubba og reyðsprøka, eru høgravendir.
Eyguni eru tímegin, sum vendir upp.
Tann síðan, sum vendir upp, er altíð dimmari enn hin, og hon verður ofta nevnd bakið, hóast hon í veruleikanum er síða.
Onkuntíð hendir tað, at flatfiskur ikki vendir røttu síðuna upp, t.d. at ein kalvi vendir vinstru lið upp. Ein slíkur kalvi nevnist „rangur kalvi“.


text:
Aftur í ár skipaði Vencil saman við Býarbókasavninum, Háskúlanum, Steinprenti og Gamla bókahandli fyri poetiskari rundferð í Havn ólavsøkudag. Her eru nakrar myndir frá tiltakinum. Vencil takkar øllum, sum vóru við, ikki minst Róa Dam Dalsgarð, sum tók myndirnar. Vit síggjast aftur á næstu ólavsøku! AÓD Advertisements
Eitt er at fáa eitt hugskot til eina yrking, eitt annað er at skriva hana niður og geva henni skaldsligar eginleikar, eitt triðja er at geva hana út til ein lesara, og tað fjórða, tað sum eg her fari at umrøða, tað er at lesa yrkingina upp. Ikki øll duga at lesa yrkingar upp. Verri […]
Nice meðan blóðugu klæðini torna í tungheitu náttini í Nice ganga tankar heimleysir vilstir og spyrja um veg leita eftir orðum sum fáa blómur at spretta úr stadnandi blóði Oddfríður Marni Rasmussen
Rithøvundar hita upp leygardagin á G! Kl. 15-16.30. Áðrenn konsertirnar byrja á sandinum bjóða rithøvundar poetiska rundferð í Syðrugøtu, har lisið verður á svalum, á trappusteinum og undir onkrum snóri. Um illa viðrar, verður farið inn í stovurnar at lesa. Tveir rithøvundar lesa upp á hvørjum staði, umleið 10 minuttir hvør, síðan verður gingið til […]


text:
Einki er sum at verða millum heimar, hendan og hin, frítíð og arbeiði, og so munda sær, sum Steinbjørn sigur í skúlabókini um Krákuungarnar, tá krossoygdu dreingirnir hjá Bárði í bundnatroyggjum og stuttabuksum, sum akkurát hava etið eitt seyðarhøvd, leypa av einum bakka og yvir á hin, men fyrst munda sær. Her er tað Atlantsflog, sum beint úr Føroyum er yvir Tejo ánni, hinari longstu á iberisku hálvoynni, og ger klárt at seta seg í Lissabon, einasta høvuðsstaði á evropeiska meginlandinum, sum eins og í Sjómansrímunum hjá Hans Andriasi altíð kann pløga Atlantshav, dyggasta portugisiska vørumerkið um reinvaskaða sjarmu. Atlantshavið. Fantastiskt.
Men Atlantshavið førir eisini við sær flótandi marglætishotell, summi fýrd við tungolju og undir hentleikaflaggi, tí henda vinna rúmar ikki tveimum, men bara einum heimi, hinum prangandi nýggja, sum vitjar hin gamla eitt fotostopp ella so. Skilligt er, at Alfama við søguríkastu fadostøðunum fær lítlan ágóða av hópferðavinnu av hesum slag. Helst bara dálking og órógv, sum illa passar inn í heimsmálini hjá ST fram til 2030.
Hetta er mest prangandi íverksetarin, eg síggi, í fríari vinnu beint fyri cruisefólkunum av dagsins skipi. Hann fær ongar kundar hagani, tí hann er ikki partur av teirra businessmodelli.
Betri business er um hornið. Har er Casa de Linhares við fado og bacalhau, púra laiv, fyri ein heilt rímiligan penga. Fult hús hvørt kvøld, men kringumstøðurnar eru eins og á havnarmótinum niðanfyri á fallandi fóti. Í dag er ferðavinnan sjónligasti eksponentur at minna okkum á gamla jarnnevan, sum púra ómælandi sigur okkum, at stættarsamfelagið er drívmegin, og at vit liva í tveimum heimum, ið ikki bara geva blues- og countrysangarum, men eisini fadistas orsøk til at syngja We live in two Different Worlds, Dear.
Ikki er tað løgið, at veggjamálarar av grafittislagnum trívast væl í Lissabon, har tey ikki standa seg at hvítta. Her er ein trappa niðan í Alfama, har satiriski málarin er sloppin at standa eina tíð, meðan hann peikar á seldar bygningar og tænastur, frá skattleysa McDonalds við burgara, til Pessoa við hatti. Alt er til sølu, har ferðavinnan tekur seg fram. Fuck Turism stendur longst til høgru á niðaru myndin. Tað er tað, sum vit í øllum heiminum eru upp ímóti. Ferðavinnu sum fíggindamynd heldur enn eina kærkomna orsøk at kenna seg væl og taka sær av løttum í feriutíðini.
Kortini trælka vit alt árið í kring fyri at sleppa at halda frí. Eftir lokið innvinningarár sleppa vit peningastýrdu nyttupliktini, munda okkum eina løtu, og leypa so av skrantandi arbeiðsbakkanum og yvir á hin bjartara, har lívsæla lýkkan dagar, sum í Cascais, hagar býartokið koyrir allan dagin úr Cais do Sodré í Lissabon og er frammi eftir fjøruti minuttum. Aðrar strendur, Estoril, Carcavelos og Oeiras, eru enn nærri býnum. Hetta er ein góður loynikrókur ytst í Cascais.
Er ov heitt inni í miðbýnum, ber til at fara úr tokinum við metrostøðina Martin Moniz, og svala sær á undir einum av gomlu býarheyggjunum, São Jorge, sum er Sankta Jørund, har vatnið spríkir so listiliga úr øllum sprekkum millum standmyndir, meðan børnini spæla og fadosangur hoyrist úr heiminum hjá einum søguligum fadista, Fernando Maurício. Plátuhandlarin á staðnum sigur mær, at nýggja fadostjørnan er 34 ára gamla Gisela João, sum er úr Barcelos har norðuri í Portugal. Við egnum sangum hevur hon blást lív í fado sum eingin annar síðan Amália Rodriguez, sigur plátuhandlarin.
Um kvøldið, tá eg á sama stað taki evrur úr automatini, koma tilkomnir arbeiðsmenn við eygum á stilkum út úr myrkrinum og spyrja varisliga, um eg vil keypa mariuana, ikki petti ágangandi, men eyðsæð er, at teir halda meg vera góðan mariuanakunda. Løtu seinni, tá eg skal keypa tokferðaseðil, verði eg spurdur, um eg eri pensjonistur. Onkuntíð skal verða fyrstu ferð, at tú fært hesar báðar spurningar við stórbýarins lúkur. Í báðum førum var føroyska svarið nei. Tað stuttliga við Lissabon er javnt góði dialogurin millum fólk á staðnum og ferðafólkini, bara tey eru einstøk ella fá, so støðan ikki ber brá av hópferðavinnu, ið bara er slúkin og forkemur allari mentan og menniskjansligari atferð ikki bara her, men um allan heim. Hóast hon lúrir, eins og í Føroyum, er Lissabon enn ikki oyðilagdur av grammari ferðavinnu. Tú fært svar, tá tú spyrt. Eisini frá sporvognsføraranum, sum millum lagdar lunnar hevur nógv um at vera.
Castro, soleiðis eitur sporvognsførarin, fangar mín áhuga, og eg fari við honum ein rundtúr frá byrjan til enda við sporvogni nummar 28. Prísurin fyri ferðaseðilin er hin sami, 2,90 evrur, hvar tú so byrjar, so skalt tú fáa alt við, er umráðandi at byrja við byrjanini. Til ber eisini at brúka ViaGem kortið til alla ferðslu og ferjur um ánna í býnum.
Við stýrið og bremsurnar fremst í gula vogninum, ið er frá tríatiárunum, men varð umbygdur í nítiárunum, og tí ber heitið Remodelado, umbygdur, hevur hann eitt multiligvistiskt sjov av teim heilt sjáldsomu, ikki ólíkt Chaplin í Modern Times, hvørja ferð hann møtir MyTaxi og øðrum nútímans bilum og tuk-tuk, sum koma á hansara fornisku leið í larmandi brøttu summargøtunum.
Vit snara niðan og oman eftir smølum vegum, serliga í Alfama, ið er elsti býarparturin. Har er so trongt, at bert ein kinesisk hársbreidd eftir fløtu síðuni, sigst ganga millum vognarnar, tá teir møtast - og øll flenna.
Eg leggi til merkis, at so smalt er í Alfamagøtuni, at bulmikli førarin ikki á nakran hátt hevði megnað at skorað seg millum vognin og veggin, skuldi hann funnið uppá tað. Her er at vera varin á gongubreytini, tá lameterandi vognarnir strúka framvið.
So er søguliga sporvognssnurrið liðugt, og Castro steðgar væl fagnaður við endastøðina. Ein frálíkur máti at síggja teir sjey heyggjarnar í Lissabon - São Jorge, São Vicente, Sant'Ana, Santo André, Chagas, Santa Catarina og São Roque - men ikki heilt út til sjófararaminnismerkið úti í Bélem, sum er portugisiskt fyri Betlehem, eins og Nazaré er portugisiskt fyri Nasaret. Soleiðis er alt tann bera Bíbilsøga og Castro takkar fyri seg.
Einki er at taka seg aftur í, at fyrsta eg vil ráða føroyska ferðafólkinum at royna í Lissabon er hin guli spornvognurin nummar 28. Mitt á degi er trongt og tú mást passa tær løgir, skalt tú sleppa at sita í middagshitanum. Men tú sært býin og fólkið, og júst hesa sveittatrongu løtu var eg serliga fegin um, at eg ikki hevði speglreflekskamera við á ferðini, men bara fløtu fartelefonina. Hon passar í lumman, og tú ert leysur av einum fimmpunds kanónkamera, ið hongur um hálsin og stingur eina sponn ella tvær fram úr bringuni. Tað ber ikki til í stórbýarhitanum. Fartelefonin myndar framtíðina.
Frálíka hotellið, sum kallast Brown's Boutique Hotel, er bílagt á Booking.com fyri ein heilt rímiligan penga og eftir góðum ráðum frá Stig Kaspersen á Turismo de Portugal i Keypmannahavn, sum Sílvia Schiermacher á portugisisku sendistovuni vísti mær á, tí hann veit at svara øllum praktiskum og metanarligum spurningum um ferðamálið. Hvat skuldi mann gjørt uttan internetið og fartelefonina.
Deseinarastólurin er klárur til ferðabloggin. Skógvarnar av og vindeygað upp. Nú ert tú mitt í býnum.
Men her hendur alt ov nógv til at skriva heimablogg á einum hotellkamari í Lissabon. Á næsta horni er ein lyfta, Elevador de Santa Justa, sum stavar frá 1902, har ferðafólk standa í røð at sleppa upp at síggja stóra býin. Velji at halda, at hetta er ein turistfella, og gangi framvið tolnu ferðafólkunum og ikki minni tolnu rúsevnamisnýtarunum, sum liggja aftanfyri høgu lyftina.
Á hinum horninum, har smala tvørgøtan, Rua São Nicolau, krossar handils- og gongugøtuna Rua Augusta, sum gongur heilt oman til strondina og handilstorgið, Comércio Plaza, er bacalao, ella bacalhau, sum húsið Casa Portuguesa do Pastel de Bacalhau hevur gjørt síðan 1904, hóast toskur hevur verið borðreiddur í Portugal síðan í 1147. Og so renni eg meg í uppáhaldið um, at bæði spanska bacalao og portugisiska bacalhau eru bronglingar av norska býarnavninum Kabelvåg, sum í sínari tíð elvdi til, at allur fiskur til matnað varð nevndur kabeljo eftir býnum, og endaliga varð staðfest av niðurlendsku ríkmannaslektini Kabeljau, sum gjørdi tosk til fyrimyndarliga handilsvøru í Evropa, ikki minst tá sonurin flutti til Göteborg í 1600-talinum.
Hetta er eitt livandi søgusavn, har vit síggja, hvussu fiskakøkan verður gjørd við allari dokumentasjón. Í Portugal eru saltfiskauppskriftirnar 365 í tali. Ein til hvønn dagin í árinum, siga tey á øðrum matstovum. Men her er bara ein. Hon er við ella uttan ost.
Talan er um foredlaðan skundverð við siðbundnum saltaðum toski úr Norðuratlantshavi í eini nýkomponeraðari køku ella bolla, sum við Serra de Estrella osti umboðar nútíðar landbúnað. Afturvið er eitt glas við Madeira, sett í ein rundan tallerk, meinlíkur tí hjá Jóannesi hjá Rosu, sum er eins góður at halda, tallerkurin. Glasið hellir tilpass, og smílandi Mafalda siterar stóra portugisiska yrkjaran, Fernando Pessoa: “It is the voice of the earth longing for the sea.” Tey duga at marknaðarføra.
Longur niðri, har Augustugøtan endar á handilstorginum, er samstarvandi veitingarstaðurin Museu de Cerveja, ølsavnið, við besta bjóri, sum til er á hesum leiðum, har sami innovativi stílur er yvir borðreiðingini. Hesuferð við umvendum ølfløskum innan í gløsunum, og fremst fyri er enn eitt sitat frá poetiska landsfaðirinum, sum 47 ára gamal drakk seg á botn í hesum býi í 1935, Fernando Pessoa.
Free Tour stendur á taskuni. Enn ein nýtt átak hjá einstaklingum, sum ganga egnar leiðir. Ókeypis ferðaleiðarar, sum eru úr býnum, bjóða sær til at siga frá um Pessoa og onnur býarevni úr kjøti og blóði. Hann sæst aftur í gøtumyndini, eyðkendi Pessoa við brillum og hatti, til dømis við dyrnar handan ein svartan Mercedes, har eitt lokkandi uppslag er um The Book of Disquiet.
Um hornið er heimsins elsti bókahandil, Bertrand Chiado, stovnaður í 1732, men fluttur eftir jarðskjálvtan í Lissabon í 1755. Í dag eigur samtakið Bertrand teir størstu bókahandlarnar í Portugal. Eg keypi eitt úrval av Pessoa á enskum, Message við barnatekningum og fái sertifiserað stempul í bøkurnar. Umframt at lesa Pessoa, savnið Forever Someone Else og granska hansara undarliga mongu heteronym, ber til at seta seg í sofur og stólar og fáa kaffi afturvið.
Kveiktur av Pessoa, sum hóast deyður í 83 ár, enn er á lívi millum permurnar í heimsins elsta bókahandili, sum er 286 ára gamal, seti eg meg við liðina av sitandi standmyndayrkjaranum í sóltúninum í Café A Brasileira, har Lago Henriques gjørdi bronsumyndina í 1988. Henda kaffistovan er frá 1905, men tilhaldsstaðið hjá Pessoa var heldur Café Martinho da Arcada frá 1782, sum er á Praça do Comércio, sigur ein vitugur ferðaleiðari púra óspurdur og fyri einki. Soleiðis er ferðavinna eisini í metropolum. Fólkslig fatan og samskifti uttan evrur, har bara forvitnið og so internetið er íspinnarin.
Og mín sann um ikki ferjan um ánna ber sama navn, Fernando Pessoa. Skjóttgangandi og bygd í Singapor sum sjey aðrar, ið javnan sigla arbeiðsfólk um ánna Tejo av farstøðini Terreiro do Paço til Barreiro og heimaftur. Ein ungur maður, sum arbeiðir í móttøkuni á hotellinum, sigur frá um farleiðina og bilettskipanir við ViaGem kortinum, sum kann brúkast alla staðni, so hvørt tú setur pengar á tað. Tíggju evrur um dagin er ivaleyst til smátúrar inn og út úr Lissabon, eisini til strendurnar Cascais, Estoril, Carcavelos og Oeiras, sigur hann.
Hann vil verða ónevndur og ikki avmyndaður, men er sjónliga hugtikin av, at føroyingar fyri hundrað árum síðan hava siglt til hansara heimbý, Setubal, at keypa salt, avreiða og njóta løtuna sum Hans Andrias yrkir um í Sjómansrímum, tá Kristini Háberg leingist úr føroyskum ruskveðri og glopraregni - til Setubal, tí hann trívist ei í æli, og er troyttur av at liva í Havn - so langt frá heita Setubal.
Útsýnið er av borgini Forte de Sao Filipe, sum er fimm kilomterar at ganga niðan á heyggin í summarhitanum og eins langt omanaftur. Umframt krevjandi, er tað eisini ein hugvekjandi uppliving við fotogenum húsafasadum millum forfall og nýskapan í brekkuni.
Fyrr var hetta fiskivinnuhøvuðsstaðurin í Portugal, sigur havnarfútin, og letur dyrnar upp til gamla fiskimarknaðin, har tey spula og vóna tað besta, meðan smábátar liggja í havnini og onkur hendinga bátur leggur upp. Økið er lýst sum partur av ES verkætlan.
Í nýggja grannamarknaðinum í Setubal eru tað mest blómur og frukt, sum síggjast til sølu, hóast feskur fiskur, krabbar og skeljafiskur ikki eru púra burtur úr myndini á hesum lagaliga stað, har eisini keramikkflísar síggjast á vegginum.
Hóast ein risastór skipaverksmiðja við seks dokkum, Lisnave, er í hinum endanum á býnum, tykist verkamanna- og fótbóltsbýurin Setubal, har José Mourinho er føddur í 1963, órørdur av ágangandi ferðavinnu. Lisnave er stovnað í 1937 og føroyingar hava verið har í samband við nýbygningar, skilji eg á útgerðamanninum Inga, sum er við í flogfarinum hjá Atlantsflogi. Av strondini síggjast skipini stevna inn og út meðan hálvoyggin Troia er í baksýni við háhúsum og golfvøllum, sum bara bíða eftir ferðafólki. Í Setubal andar alt av friði og sælu. Gud viti, um Hans Andrias man hava verið her og fingið insiration til Sjómansrímurnar. Hetta er í hvussu er besti staður á ferðini. Óspiltur og við ríkari arbeiðarasøgu.
Danski ferðabloggarin Claus ger fótbóltsferðir til Setubal og sigur á enskum: "Football being a working class sport in Europe, is much more fun to watch in these towns, where the clubs exist because of support from the locals and not because of some billionaire who buys the club. Football in Setubal is still a working class thing." Hóast lítið fótbóltsáhugaður, er Setubal heilt víst ein býur eftir mínum hjarta. Ikki minst tá matstovan á miðbýartorginum, In Sades Sabores Locais, serverar bacalhau við lokalum víni frá Casa Freitas í Fernando Pó økinum Palmela, dygst við Setubal. Betri verður tað ikki fyri kræsnar gómar.
Ein onnur ferð við rutubáti um ánna Tejo er frá Cais do Sodré til Cacilhas og so við bussi til Almada. Alt samalt við ViaGem korti. Vit koyra til útryðjuna av býnum og fara so av bussinum, uttan at vita, at hetta er rutan til stóru Kristus standmyndina, Cristo Rei. Vit leska okkum við sterkum kaffi innan vit venda heim aftur. Her er einki at síggja uttan menn, sum grilla høgguslokk fram við vegnum, og minnir meg mest um Afrika. Ja, eg eri sannførdur um, at báturin um ánna hevur ført okkum til tann heimspartin, og at vit eru í Tunis á veg inn í Sahara. Gylta hondin á Fatimu á grønu hurðunum heldur meg fastan í hesi sannkenning. Ein spontan ferð úr The Book of Disquiet uttan at lesa uppá.
Í Føroyum royna vit ikki eftir sardinum og hava onga siðvenju at borðreiða við henni heldur. Men í Sildavalsinum verður nomið við hugtakið at "her er fult eins og sild í dós." Neyvan er sardin í dós eitt tjóðareyðkenni, sum nøkur lýsingastova vildi viðmælt at ein heil tjóð fór undir. Men í Portugal hevur samtakið av fiskavirkjum funnið uppá at sexa sardindósina upp.
Á hvørjum ásýniligum horni í høvuðsstaðnum eru sardinhandlar, sum hava savnað dósir úr øllum heiminum, ikki bara við sardinum, men eisini við laksi og bachalau. Møguleiki er at smakka dósamatin, sum eisini er skipaður við árstali sum føðingardagsgáva. Enn einaferð má eg siga, hvussu væl portugisar duga at marknaðarføra eina vøru, sum tú minst væntar tær.
Burturkastaðar sardindósir, býarkort og posar úr pappvíni eru støðið undir einum endurnýtsluhandli við hóskiliga navninum Garbags niðan á heyggin São Jorge.
Her kanst tú bíleggja snið, stødd og tema á taskum, ikki ólíkar teim við føroysku nummarplátunum hjá ShisaBrand. Mest hugtakandi smáhandil eg sá á allari feriuni í Lissabon. Hetta verður viðmælt.
Eitt er ferðandi sjómannarímurnar hjá Hans Andriasi, annað er ferðasøgurnar hjá danska skaldabróðrinum Hans Christian, hann, sum segði at ferðast er at liva. Næst hansara dukandi ferðamannahjarta stóð lítli býurin Sintra. Hagar slepst eisini við ferðakortinum við toki. Kanska hevur Walt Disney eisini vitjað her og fingið inspiratión til Disneyfilmar og -søgur, so litríkt her er. Men her er lítið meir enn at bíða og koyra í ovurfyltum bussi niðan á fjallaslottið og so bíða eftir at sleppa oman aftur. Hópferðavinna á ranguni, spyrt tú meg. Einki fólkalív, men litríkt er.
Her eru øll flutningsakfør á einari mynda. Sporvognurin, opni tveydekkarin, taxabilurin og fremst fyri ein røð av tuk-tuk. Tuk-tuk er ein smidligur máti at taka seg fram í smølum brøttum gøtum við nógvari ferðslu, bæði í Sintra, har tey kappbjóða um ferðafólkini, og í miðbýnum í Lissabon. Navnið stavar frá larmandi tveytaktsmotorinum, sum var vanligur fyrr. Er tuk-tuk vognurin elektriskur ber til at koyra uttan larm í trongu gøtunum. Eri sannførdur um, at í stórbýarlarmi fer tað skjótt at verða eitt krav, at bilar og onnur akfør ikki larma, men eru ljóðleys. Eisini er at ansa eftir, at tuk-tuk vognurin ikki er ov harður, tá hann koyrir eftir hørðu steinunum. So fært tú heilsaskjálvta og mást hava nýrabelti eisini. Men ansa eftir prísinum, sum altíð er ein samráðingarspurningur.
Michelin matstovan Bel Canto hjá José Avillez er upptikin til í september, so har var einki at gera. Hann eigur fleiri aðrar góðar matstovur í grannalagnum, men vit valdu tó ein samansettan saltfiskarætt í As Salgadeiras í Bairra Alto. Samanumtikið var tó besta mat- og vínstovuupplivisli eitt summarkvøld í Lissabon í matstovuni Maria Catita og portvínstovuni Tábuas Porto, sum eru hvør sínu megin í smølu Rua dos Bacalhoeiros niðri í Alfama. Gott, hugnaligt og ódýrt.
Ikki ber til at sleppa Lissabon uttan at nevna keramikkflísarnar, kantsteinar og gongubreytir, sum eru løgd í vøkrum mynstrum, summastaðni við nøvnum á handlum. Ert tú heppin, kanst tú síggja ein steinsetara til arbeiðis.
Og so er bara eftir at finna eitt tinganest til Olaf. Ein sólkepp til ferðina í Týsklandi við navninum seymaðum á. Hetta var tað!


text:
Eg ræðist hæddir. Alíkavæl má eg bjóða mær sjálvum av við einum fjallatúri av og á. Vit hava jú eina vakra náttúru í Føroyum. Tað er synd at lata eitt upplivilsi fara til spillis, bara tí eg ræðist hæddir eitt sindur. Men tankin um at ganga á línu yvir World Trade Center, er ikki nakað tey flestu av okkum hava nossir til – og so í hvørtfall ikki eg. The Walk er ein søga frá veruleikanum, um Philippe Petit, ið gekk millum World Trade Center bygningarnar, the Twin Towers, á einari línu. Tað sigst, at fólk, ið sóu the Walk í biografinum, spýðu av at síggja línugangarin spáka yvir World Trade Center.
Søgan
7. August í 1974 gekk Philippe Petit yvir World Trade Center á einari línu. Hetta var fyrstu og síðstu ferð nakar gjørdi tað. Sum 16 ára gamal fann Philippe út av, at hann elskaði at gangá á línu. Innan eitt ár hevði hann meistrað teknikkin. Nú var hansara einasta forðing nýggjar avbjóðingar. Ì 1968, tá Philippe sat og bíðaði eftir tannlæknanum, sá hann fyri fyrstu ferð ætlanina at byggja World Trade Center í New York. Tá lovaði hann sær sjálvum, at hann skuldi ganga á línu yvir bygningarnar. Philippe flutti seinni til New York, har hann samlaði sær ein bólk av fólkum, ið skuldu hjálpa honum við ætlanini.
Samanumtøka
The Walk er settur saman sum ein heist filmur, ið líkist Ocean’s Eleven og the Italian Job. Tað riggar væl, tí ætlanin hjá Philippe er ólóglig og krevur umfatandi fyrireikingar. Philippe stendur á fríheitsgudunduni, við Twin Towers í bakgrundini, og fortelur sína upprunasøgu. Forteljingin hevur sama stíl sum Forrest Gump, har Forrest situr á einum bonki og fortelur sína søgu. Tað er eisini Robert Zemeckis, ið hevur leistjórnað báðar filmarnar.
Joseph Gordon-Levitt sleppur væl frá at spæla Philippe Petit. Eg havi eitt soft spot fyri honum sum sjónleikara, og eg vænti, at hann einaferð verður ein Oscar nomineraður sjónleikari.
Eg føldi sveittan í lógvunum, tá Philippe traðkaði á línuna. Tað er gott at eg ikki hugdi eftir filminum í biografinum. Tí so hevði eg nokk spýð.
The Walk er til síðst ikki bert um bragdið hjá Philippe Petit. Men eisini søgan um tveir kontórbygningar, ið blivu varðar fyri dirvi. Àðrenn bragdið vórðu teir sæddir sum skrímsl, men Philippe gav teimum sál. Seinni bleiv lagnan tíverri ein onnur, tá yvirgangsmenn gjørdu enda á the Twin Towers.
Um tær dámdi hendan filmi, viðmæli eg:
Forrest Gump, Ocean’s Eleven, Inception, Resevoir Dogs, Die Hard og the Ususal Suspects.


text:
Jóannes Hansen 18.10.2016 (22:08)
Katrin mynstrar av
Nú síðsta freist er farin at lata listar inn til kommunuvalið áttanda november, er tað greitt, at tað á nýggjárinum verður nýggjur borgarstjóri í Hvannasunds kommunu.
Katrin Næs hevur verið borgarstjóri hetta valskeiðið. Hon hevur gjørt av at gevast í kommunupolitikki, og harvið skal nýggjur borgarstjóri veljast. Katrin var eisini borgarstjóri seinna partin av síðsta valskeiði. Hon tók við, tá ið Veronika Petersen, sum var borgarstjóri fyrra partin av skeiðnum, flutti av landinum í eitt skifti.
Tað eru tveir listar til valið í Hvannasunds kommunu. Í bygdarráðnum eru fimm limir, og tey fýra, sum hetta skeiðið sita saman við Katrini Næs, borgarstjóra, eru øll á øðrum listanum. Tey eru Jákup Martin Poulsen, varaborgarstjóri, Irdi Jacobsen, Livar Nysted og Allan Simonsen.
Tað eru fimm bygdir í Hvannasunds kommunu: Hvannasund, Múli, Norðdepli, Depli og Norðtoftir. Á nýggjárinum var samlaða fólkatalið 398 – 237 í Hvannasundi, eingin í Múla, 156 í Norðdepli, tvey í Depli og trý á Norðtoftum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Hósdagin fyri páskafrítíðina var ein sera væleydna sangløta á skúlanum.
Lærarar, umframt lærari í musikkskúlanum í Vágum, spældu undir og sungu fyri, umframt at tey høvdu eina tónleikaframførslu.
Trýst fyri at síggja 1. filmsbrot
1. og 2. flokkur framførdu ein sang og Lív Magnussen í 7. flokki spældi eitt lag á klaveri.
Trýst fyri at síggja 2. filmsbrot
Trýst fyri at síggja 3. filmsbrot
Trýst fyri at síggja filmsbrotið við Lív
Eisini sungu vit fleiri felagssangir.
Trýst fyri at síggja 4. filmsbrot
Aftaná sangløtuna fingu øll frukt.
Niðanfyri eru fleiri myndir frá løtuni:


text:
Tað triðja, sum er heilt gjøgnumført í føroysku King James, er ein víðkaður hugsháttur. Vit síggja leivdir av hesum í føroyskum, tó bert í ynskis-talu, so sum “Guð gævi”, “gangist tær væl”, “væl gagnist tykkum”, ella permissivari talu: “mæli hann hvat honum lystir”, osv. Í gomlum føroyskum hevur hetta óivað verið ein breiður og heilt innfeldur partur av málinum, eins og í íslendskum og klassiskum enskum.
Tað, ið vit siga í dag sum: Hav ein góðan dag, skal skiljast sum ynskistala, men boðshátturin verður nýttur, tí ynskishátturin er tíverri ikki til í málinum (so sum hann var); tað rættara og eldra hevði verið: Havi tú ein góðan dag.
Munurin ímillum faktiva háttin og hugsháttin, (sum umfatar bæði ynskishátt og permissivan hátt), er bert ein lítil, ovurvøkur nuansa, sum bíbliulesarin skjótt verður glaður fyri og vil læra at meta og elska. Trúgvið mær; (ella lat vera, — hvør ræður sær!)
Við kunnleika til íslenskt, og kærleika til King James bíbliuna, hennara neyvleika, margfeldni og flottleika, hevur mær tikist, við Guðs náði, at fingið innført hetta í Føroysku King James.
Reint tekniskt virkar tað soleiðis, at um ein tosar um okkurt fiktivt, altso sum ikki beinleiðis er soleiðis í roynd og veru (beint nú), so flytur sagnorðshátturin frá stiginum hann er á, niður á 1. persón eintal, sagnorðið heldur sín upprunaliga stovn; og fær eina “i” ending (sum í 1. persóni, havi, fari, komi..). Hesa mekanismu havi eg lært úr gomlum enskum; í íslendskum er hetta eitt sindur fløktari við umljóði, og líkist meiri týskum.
Dømi 1:
Hugsháttur, Enskt:
If it be thou (orðið “be” lýsir møguleikan fyri tí øvugta)
Faktivt:
Since it is thou (orðið “is” lýsir, at tað ein annars hugsaði, er soleiðis í roynd og veru)
Íslenskt:
Hugsandi:
Ef það sért þú
Faktivt:
Eftir sem að það ert þú
Føroyskt King James mál:
Hugsandi:
Um tað veri tú (veri er lænt frá 1. persóni eintal, “eg veri” (uttan ð, tí tað kemur frá at “vera”, ikki verða))
Faktivt:
Eftir sum tað ert tú
Dømi 2:
Jesus sigur við hana, Kvinna, hví græturt tú? hvønn søkirt tú? Hon, haldandi hann at vera urtagarðsmannin, sigur við hann, Harri, um tú havi borið hann hiðani, sig mær hvar tú hevurt lagt hann, og eg vil taka hann burt.
(St. Jóhannes 20:15)
Enskt King James mál:
If thou have (hugsandi) borne him hence, tell me where thou hast (faktivt) laid him,..
“Hast” (2. persóni eintal) dettur niður til “have” (1. persóni eintal), tá ið tað er hugsandi mál.
Íslendskt:
Ef þú hafir (hugsandi) borið hann héðan, segðu mér hvar þú hefur (faktivt) lagt hann,..
“Hefur” broytist til “hafir”, tá ið tað er hugsandi mál, sum er ein forn ljóðbroyting, enn í nýtslu í íslendskum.
Føroyskt King James mál:
Um tú havi (hugsandi) borið hann hiðan, sig mær hvar tú hevurt (faktivt) lagt hann,..”Um hann havi” er nærri talumálinum sum: “Um hann havi sær”, og “Um hann veri” kann eisini vera “Um hann veri seg”. Sum tá ið vit siga: “Tað veri seg hetta, ella hitt..”, sum er fiktivt mál í dagsins talumáli.
Hetta lærir ein annars sera skjótt at skilja, tá ið ein hevur lisið eitt sindur við hesum málbrúki. Undarligt at byrja við, men tó ikki so langt frá tí, vit kenna, at ein ikki skilur tað. Við tíðini verður ein faktiskt glaður fyri hetta, tí tað ger málið reint faktiskt nógv greiðari – ikki fløktari – sum ein annars vildi hildið, – tá ið ein fyrst hevur fingið tað inn í kervið.
Undarligt er tað, at samstundis sum teldur og tøkni skal uppgraderast hvørt ár, so er málið í støðugum forfalli og afturgongd. Skal ein finna málnýtslu í sínum hægst hæddum, má ein einar 3-4 øldir aftur í tíðina fyri at finna nakað, sum líkist nøkrumsumhelst.
Og jú, – tá ið enskt talandi fólkið um allan heim, enntá í svartastu Afriku, sum til verður tikið, enn í dag velur at lesa super-røttu, hyper-flottu King James bíbliuna framum alt Alexandriska skrellið, so trúgvi eg at bíbliuelskandi føroyingurin bæði megnar og ynskir megna mangt slíkt.
Eg megni gera øll ting gjøgnum Christ, sum styrkir meg.
(Philippensararnir 4:13)
Og um einhvør fer at skammast við at lesa Føroysku King James hart á møti, so lat vera. Guðs ríki er ikki fyri hinar ræddu ið hvussu er (Sí Opb. 21:8). Tín ræðsla fer so ikki at stýra hesum manninum her, bóka tað!!! Eg týði Føroysku King James, um so fyri einans 10 frómar føroyingar, og lati spottaran gabba sum hann vil. Taki mær ikki av tí.


text:
Tryggingarfelag Føroyar vakrasti básur
Á gallaveitslu í Skálanum fyri framsýnarar gjárkvøldi kunngjørdi Áki í Skemmuni, at Tryggingarfelagið Føroyar hevði vunnið heiðurin sum ársins vakrasti básur.
Ein "komite" manna við Archibal Black, listamanni, Sonju á Líðarenda og Maibritt Olsen frá Estra/Vasti, hevði mett um básarnar.
Nr.1 Tryggingarfelagið Føroyar
Nr.2 MEST
Nr.3 Banknordik
Joan og Oda frá tryggingarfelagnum lata væl at vitjanum á básinum. Fólk hava serliga áhuga í at síggja alt maritima tilfarið, ið básurin er prýddur við. Nógv gomul kort og nautiskútgerð frá fornari tíð.
Básurin hjá Tryggingarfelag Føroyar vann eisini heiðurin sum vakrasti básur á Fish Fair 2011.
Myndirnar av básinum tók Oliver Joensen, meðan Dávur Winther eigur myndirnar frá Gallaveitsluni.


text:
Tilfeingið í listini
15. august 2015
Tað er sera týdningarmikið, at vit av álvara fara í holt við at viðurkenna aðrar vinnur sum veruligar vinnur, og síggja møguleikar aðrastaðni í tí tilfeinginum, sum vit eru so heppin enn at eiga í landinum.
Ì áravís hava vit hoyrt um fisk, skip, trolarar, aling – okkara høvuðsvinna, okkara einasta vinna, sum vit øll kunnu verða samd um er sera viðbrekin.
Her hugsi eg um tað ovurstóra tilfeingið vit hava í okkara listafólki.
Vit geva okkum kanska ikki far um, hvussu nógv listin og listarligt arbeiði fyllir í okkara gerandisdegi.
Ferð eftir ferð gera føroyingar seg galdandi uttanlands - tað veri seg innan myndlist, tónleik, film, sjónleik og skriving. Men hyggur tú nærri at teimum, sum veruliga gera seg galdandi innan listina, so búgva tey ikki her. Tey flyta.
Sjálvandi eru ymiskar orsøkir til, at tey ikki hava møguleika at búgva í Føroyum fyri at kunna útinna sína list, men eitt samfelag, sum skal eitast at fylgja við tíðini og skapa góðar umstøður fyri sínar borgarar, má og skal skapa umstøður hjá kreativum og útbúnum listafólki at liva og virka her.
Og her kemur hugburðsbroytingin inn, tí stuðla vit listini, fáa vit sum samfelag tað afturgoldið mangar ferðir.
Hetta vit hava fleiri dømi um í okkara grannalondum, sum við miðvísum arbeiði hava staðfest, at listarligt arbeiði eisini er ein vinnugrein, ein inntøkukelda og ein útflutningsvøra.
Sjálv listin skapar fleiri arbeiðspláss, trivnað, fólkavøkstur og samfelagsliga og persónliga menning.
Tað er av alstórum týdningi, at vit viðurkenna listina sum eina vinnugrein, og viðurkenna okkara skapandi listafólk sum eina statt í samfelagnum, sum so dyggiliga hevur givið og gevur sítt ískoyti til samfelagsligu menningina.
Eitt annað tilfeingið, ið eisini skal stuðlast og mennast, eru tey mongu ítróttarfólkini, sum við sínum framúr úrslitum, eru ambassadørar fyri land okkara.
Eg vil, sum eitt av valevninum hjá Sambandsflokkinum bjóða meg fram fyri at bøta um umstøðurnar eisini hjá hesum samfelagsborgarum.
Petra Iversen
Valevni Sambandsfloksins til løgtingsvalið
RN
Aftur


text:
U18 á veg til Georgia: StÍF væl umboðað
Fyri eini góðari viku síðani fingu vit boðini, um at heili tríggir StÍF leikarar vóru úttiknir til U18-landsliðið hjá monnum.
Ivan Mrdalo, Martin Danielsen og Andri K. Hansen eru nú á veg til Tbilisi i Georgia at luttaka í "Men's 18 EHF EURO Championships". Føroyska liðið er í bólki saman við Sveis, Makedonia, Estlandi, Litava og Luksemburg.
Fyrsti dystur hjá U18-landsliðnum er móti Luksemburg 10. august kl. 10 føroyska tíð (kl. 13 lokala tíð). Síðsti dystur í bólkaspælinum er 16. august, og tá finna vit út av, um U18-landsliðið gera eins og U20-landsliðið og koma víðari í hálvfinalurnar.
Í øllum førum verður spennandi at fylgja við, hvussu tað fer at ganga hjá Ivani, Martini, Andra og hinum føroysku leikarunum í Tbilisi. Vit ynskja teimum góða ferð á langu leiðini til Georgia og bestu eydnu í kappingini.


text:
Oda Strøm
24.05.2018 - 06:45
Tíðindi > Samfelag & politikkur > Grind
Undir yvirskriftini "Heri The Silly Viking Wimps Out in San Diego", skrivaði Paul Watson fyrrakvøldið eitt langt skriv um grindadrápið í Gøtu, og at Sea Shepherd var til staðar á konsertini hjá Týr í býnum San Diego fyri at mótmæla.
Paul Watson vildi vera við á Facebook, at Heri er ein vussur, sum ikki tordi at kjakast við hann.
Hetta er tó langt frá sannleikanum, sigur Heri Joensen, forsangari í Týr.
- Hann gjørdi als onga roynd at koma á tal við meg, sjálvt um eg fleiri ferðir gekk beint framvið, har tey stóðu. So vítt sum eg dugi at síggja, roynir hann bara at provokera meg við at kalla meg bæði líkt og ólikt at geva sær mótspæl í miðlunum, so hann fær meira ans, og eg ætli mær ikki at hjálpa honum á nakran hátt við tí. Gunnar prátaði tó við hann eina løtu.
Týr hevði fingið ógvusligar hóttanir frá Sea Shepherd-limum gjøgnum Facebooksíðuna hjá teimum, áðrenn konsertin skuldi byrja. Spælistaðið hevði fingið somu hóttanir á telefonsvararan. Konsertferðaleiðarin og fyrireikarin meldaðu viðkomandi til løgregluna í San Diego, og fyrireikarin skipaði eisini fyri eyka trygd, bæði við løgreglu og eyka trygdarvørðum fyri at verja limirnar í Týr. Heri sigur tó, at alt gekk friðarliga fyri seg.
- Paul Watson og nakrir fáir aðrir Sea Shepherd limir møttu upp og stóðu hinumegin vegin við skeltum. Eg sá sjálvur, at Paul Watson var har, tá eg gekk ímillum bussin og spælistaðið, men eg havi ongan áhuga at geva honum meira ans ella miðlatíð, enn hann longu hevur.
- Tað einasta, sum hann vil, er at sleppa framat í miðlunum og við øsingarjagstran at yvirtala fólk at senda sær pengar, leggur Heri Joensen afturat.
Les eisini: Paul Watson leggur eftir Týr


text:
Venjingar til úttøku í estetiskum fimleiki 17/18
Hevur tú hug til at íðka estetiskan kappingarfimleik?
Kom so til venjing, vit gleða okkum at síggja teg :)
24. juni verður úttøka í Fimi vestur hjá kvinnuliðnum Hydra. Úttøkurnar hjá pinkum, smágentum, gentum og kvinnuunglingum vera í august, og nærri kunning kemur seinni.
Tilmelding til úttøku er treytað av luttøku í venjingum í tíðarskeiðnum 12.-23. juni og 15.-30-. august.
Kostnaður er kr. 300,-, sum verða goldnar fyrsta venjingartíma.
(Ynskir tú bert at venja og ikki fara til úttøku er kostnaðurin kr. 250,-)


text:
-Dánial hugleiðir og lesur um atgongdina í trúnni til náðina, við at seta álit sítt á Jesus. (skriftbrot: Róm. 5, 2; Efs. 1, 3-6 og 13-23; Efs. 3, 12-21)
-Poul Færø heldur fram um náðina og um Saul og um frálíku byrjan hansara, men Saul hevði ikki tol at bíða eftir Harranum. Um Guds ætlan og um sæla tilstandin, táið Kristus livir í okkum og í hesum sambandi um Jesus, ið vaksaði lærusveinunum um føturnar og tá Harrin vitjaði Ábraham og Sáru og lovaði teimum sonin Ísak og hvussu Dávid lærdi at vísa Saul náði. Til seinast um kraftina í ofri Kristusar og um at síggja okkum sjálvi, soleiðis sum Gud sær okkum. (skriftbrot: Róm. 5, 1; Heb. 1, 1-2; 1. Sáml. 9 og Heb. 10, 14-18)
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Føroya sjómannadagur
Lívið í Føroyum hevur í øldir verið tongt at sjónum, har menn hava sett lívið í váða og siglt vandasjógv fyri at lívbjarga sær og sínum. Á sjómannadegnum verða hesir menn og henda vinna heiðrað.
Føroya sjómannadagur verður hildin í Klaksvíksgarðinum triðja vikuskifti í august, og alt er ókeypis.
Dagurin byrjar við morgunkaffi, og síðani koma nógv stuttlig og spennandi tiltøk. Millum tey best umtóktu tiltøkini eru tær stuttligu kappingarnar á pallinum – m.a. spurnarkapping um skipalistan, trolbøting, og kvikasti egnari verður funnin. Øll kunnu vera við í kappingunum. Eisini er stórfingið føroyskt fiskaborð, fiskakapping og vælumtókta vatnkríggið.
Á degnum kanst tú fylgja við, hvør skipsmanning er tann sterkasta, tá ið manningarnar togtogast. Børnini plaga at trunkast kring kørini við livandi fiskum og krabbum.
Visit Norðoy hevur nógvar gistingar møguleikar at bjóða uppá, so hví ikki seta alt vikuskiftið av og bara njóta øll tey frálíku tiltøkini?
Sjómenn, familjur og fólk í øllum aldri kunnu fáa gleði av hesum hugnaliga degi.
Føroya sjómannadagur er eitt stórfingið tiltak, og okkurt er til allar aldursbólkar.


text:
Seinastu tíðindi
Felags heystsangløta í Tofta skúla
Góður renningardagur í Tofta skúla
Altjóða læraradagur 2018
BROYTING!! Vegna vánaliga veðurforsøgn, verður renningardagurin mikudagin 10. oktober
Tofta kvøldskúli 18/19
Fundarfrásøgn frá skúlastýrisfundi 13.juni2018 kl 19:30
Allar skúlabøkur latast inn
Tofta skúli fer at gera eitt átak at fáa gloymdar skúlabøkur latnar innaftur. Í tí sambandi
heitir skúlin á fyrrverandi næmingar at hyggja, um onkur skúlabók liggur heima
við hús.
Um tit hava bøkur at lata inn, so er møguleiki at koma á bókasavn skúlans:
mánadag kl. 16 – 18 og mikudag kl. 19 – 21.
Á bókasavninum stendur ein trækassi, har bøkurnar kunnu latast í.
Leiðslan í Tofta skúla


text:
Tíðin flýgur og triðja vikan við SKÍN’17 er farin um bak.
Evnið hesa vikuna “SJÁLVSMISKUNN” er sera viðkomandi fyri nógvar kvinnur. Vit hava allar lyndi til, at verða ljótar við okkum sjálvar. Vit geva okkum sjálvum heitir, ið vit ikki kundu funnið uppá at givið øðrum.
“Áhh eg síggi so tjúkk út í hesum”, “Míni lør eru gigantisk”, “Eg dugi soo illa at orða meg”, “Hví skal eg altíð verða so býtt?”..
Hví er tað okey, at siga hetta við okkum sjálvi, tá tað ikki er í ordan at siga tað við onnur? Burdu vit ikki heldur róst okkum, fyri tað góða vit gera?
Nú kann eg taka eitt dømi. Á myndini tit síggja omanfyri, kundi eg sagt nógv ljót ting. Eg kundi fx sagt, at myndin sær ordiliga uppstillað út, bringan sær eitt sindur skeiv út, og sett spurnaðartekin til, hví mítt andlit hellur so nógv til tí einu síðuna. Men ístaðin fyri at hava fokus á tað negativa, so kann eg heldur venda tí, og síggja tey góðu tingini. (hesi hava vit sjálvi ikki so lætt við at síggja). Nú fari eg so at royna.. snedugt at siga tað hart. Men here we go! Eg haldi at niðurdeilurin situr væl og leggur dent á mína talju, sum er eitt sum eg eri glað fyri, við mínum kroppsformi. Mínar tenn síggja ikki so skeivar út, so tað er eisini eitt pluss. Sum heild haldi eg hetta er ein góð mynd, ið lýsur mína gleði fyri túrin í París. Hetta er ein av nógvu háttunum, har vit kunnu vísa miskunn til okkum sjálvar.
Sjálvsmiskunn er í sama bólki, sum sjálvsálit og sjálvsvirði. Tey trý hava øll okkurt til felags, men eisini hvør síni fokusmál. Tað snýr seg um, at vit læra okkum at vísa kærleika til okkum sjálvi. Hvussu ofta hava vit ljótar tankar um okkum sjálvi? Alt ov ofta! Nú hugsa nøkur kanska, at tað er stravið at hoyra uppá fólk, sum eru proppfull av sjálvsáliti og hava nokk við sær sjálvum. Men tað er slett ikki har vit eru.. Hóast vit hava tað gott við okkum sjálvum, nýtast vit ikki at rópa tað upp millum onnur fólk.
Vit kenna øll hasar typurnar (nú skal eg ikki stigmatisera), men tit vita hvat eg meini ha? Nøkur eru hervilig til at rósa sær sjálvum alla tíðina. Nøkur halda hetta verða sera irriterandi, og eg eri samd í, at tað kann blíva ov nógv av tí góða. Í nøkrum førum, eru tað nettup hesi, sum eru ordiliga ósikkur, og brúka hetta til at fáa viðurkenning frá øðrum. Onnur eru bara so glað fyri seg sjálvi, at tey hava hug at deila tað við øðrum. Tað blívur allar ringast tá viðkomandi ongan løtuans hevur. Men so plagi eg at hugsa, hvussu fantastiskt tað man verða, at trívast so væl við sær sjálvum. Halt kipp ikki! Eg haldi tað verða heilt okey, og tað er deiligt at síggja fólk, ið eru so væl nøgd. Í síðsta enda, mugu vit hava tað gott við okkum sjálvum, áðrenn vit eru før fyri at geva øðrum nakað.
Hetta er tað Mona hevur fortalt okkum um hesa vikuna. Heilt sikkurt vert at hugsa um!
Eg haldi kanska, at hetta er nakað ein blívur betur til við árunum. Tað er í hvussu er mín uppliving. Jú eldri eg blívi, jú minni samanberi eg meg við onnur. Tí tað nyttar veruliga ikki. Eg fari altíð at verða sum eg eri, og hini sum tey eru. Vit kunnu sjálvandi arbeiða við okkum sjálvi, soleiðis at vit mennast. Men tað sum liggur so grundleggjandi í okkum, verður nokk altíð har. Okkara útsjónd, er nokk tað sum vit eru nógvar sum stríðast við. Vit ynskja at síggja soleiðis og soleiðis út. Men vit verða eisini noyddar at verða jarðbundin, og finna útav hvat riggar fyri okkum.
Eg havi aaaaaltíð ynskt mær kløn bein! Altso, líka sum kylling í “Bamse og Kylling”. Men óansæð hvussu nógv eg hevði tapt meg, so hevði eg nokk ongantíð fingið tílík bein. Mín kroppur er bara ikki bygdur soleiðis, og tí er tað rættiliga ógjørligt. Endiliga eri eg í fer við at læra meg at góðtaka hetta, og tað er so deiligt. So má eg heldur royna, at fáa tað besta burturúr tí eg havi.
Er tað ikki líka mikið, um vit hava eitt sindur eyka uppiá? Tað ger ongan mun.. Heldar enn at skelda okkum sjálvar, fyri alt tað vit ikki gera, so skulu vit hava tað okey, við tí vit gera. Vit fáa onki burturúr, at irriterast inná, at vit ikki fóru at venja í dag. Niks! lat tað fara og njót dagin. Góðtak tínar avgerðir ístaðin fyri at lata tær køva teg. Dagarnir eru snøkt sagt ov stuttir, til at ganga og verða skuffaðar av okkum. Hugsa heldur um alt tað góða tú gert, sum kann gera teg gleða og stolta yvir tann tú ert.
Hendan vikan hevur verið so góð. Veðrið hevur verið av tí allar besta, so eg havi fingið fleiri túrar úti í sólini.
Til tykkum, sum ikki eru við í SKÍN’17, men eisini hava hug at gera onkran venjingar heima, so er her leinkja, til profilin hjá Monu á youtube. Har liggja nemliga fleiri venjingarsjónbond, sum øll hava atgongd til. Nógv kann gerast heima í stovuni, og hetta nýtist ikki at taka langa tíð. Trýst HER fyri at koma inn á tað.
M&K


text:
Søgan um Realin, bert í Norðlýsinum
Óli Heinesen, fyrrv. stjóri í Færøernes Realkreditinstitut, skrivar: Atli Dam skrivar eitt sindur um ta órýmiligu støðu Realurin er komin í: …..“Men sagen har også et politisk a”. Hann sigur beinleiðis, at “den pludselige reservation fra Finansministeriets side”, hevur beinleiðis samband við vánaliga samarbeiði millum stjórnina og føroyskar myndugleikar. Hann skrivar um, at ymsir danskir elefantar í “glasbutikken” hava oyðilagt nógv steintoy, og serliga finst hann at, tí skaða kreditvirði hjá Føroyum uttanlands hevur fingið, tí at tvíhildið verður um, at Føroyar eru settar undir umsiting. “ Det er vi måske reelt”. - Les meira í blaðnum, sum er komið í sølubúðirnar í dag.


text:
Tvístøða (42) - "Ferming siðvenjan gerst størri, ógvusligari og dýrari"
Spurningur: "Í hesum døgum verða nógv ung fermd. Ferming er ein stórhending í lívinum hjá teimum ungu, ið onkusvegna markerar at man nú er farin frá at vera barn til at vera vaksin. Ella næstan vaksin í hvussu so er.
Men tað tykir mær sum, at alt 'resið' rundan um hesa, annars góðu, siðvenju bara blívur verri og verri. Alt skal vera størri, og ógvusligari, og dýrari. Hús skulu umvælast, hundraðtals gestir bjóðast, og unglingin sjálvur skal mest sum druknast í peningi og øðrum gávum.
Er hetta ikki fari ov langt?"
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
FM-finalurnar 12. og 14. apríl í Stórhøllini á Hálsi
FM-finalurnar í Meistaradeildini hjá kvinnum og monnum verða leiktar í Stórhøllini á Hálsi hósdagin 12. apríl og leygardagin 14. apríl. Leikt verður soleiðis:
Hósdagin 12. apríl
kl. 18.00 Meistaradeild kvinnur Fleyr - KÍF
Kl. 20.00 Meistaradeild menn ÍF - Mjølnir
Leygardagin 14. apríl
Kl. 13.30 Meistaradeild kvinnur Fleyr - KÍF
kl. 16.00 Meistaradeild menn ÍF - Mjølnir/Fleyr
Fleyr hjá kvinnunum og ÍF hjá monnunum er at rokna sum heimalið til báðar finalurnar.
Høllin verður tilgjørd, so sum gjørt var til steypafinalurnar/EM-kappingina fyri U20 landslið.


text:
Áki Bertholdsen 09.10.2018 (20:01)
Farið heldur til arbeiðis
– Er hetta ikki ein fjald sparing? Tað spyr Mary Antonsdóttir, forkvinna í Heilsuhjálparafelagnum. Og tað sigur hon, nú tey í Tórshavnar Býráð eru farin at royna eftir sjálvbodnari arbeiðsmegi at hjálpa til á eldraøkinum. Tórshavnar Býráð vísir á, at sjálvboðið arbeiðið kann gagna sálarheilsuni hjá fólki.
Mary Antonsdóttir heldur, at tað kann tykjast sum eitt gott íkast til gerandisdagin hjá eldru borgarunum. Men hon spyr samstundis, um talan ikki heldur er um eina fjalda sparing. Er tað rætt, at ein so rík kommuna, sum Tórshavnar kommuna, skal leita eftir óløntari arbeiðsmegi, ístaðin fyri at seta fleiri fólk í starv, spyr hon.
Og áheitanin frá forkvinnuni í heilsuhjálparafelagnum á Tórshavnar Býráð, er greið:
– Farið heldur til verka og loysið ótolandi støðuna á eldraøkinum. Tá ið tað arbeiðið er gjørt, kunnu tit arbeiða við at skipa fyri óløntum og sjálvbodnum arbeiði, leggur hon afturat.
Hon sigur, at, tað skríggjar tað til himmals, at eyguni verða latin aftur fyri veruleikanum, nevniliga, at tað bráðneyðugt at fáa fleiri starvsfólk á eldraøkinum
Hon heldur at tað kemst ikki uttanum, at talið á starvsfólkum má hækkast við lóg. Trýst annars HER og les meiri um, hvussu Mary Antonsdóttir sær støðuna
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Miðlabreytin
Endamál
Endamálið við hesi breyt er, at tú fært innlit í, hvussu miðlar nýta eitt nú myndir og film. Blaðskriving og heimasíðurøkt eru eisini natúrligur partur á breytini.
Tú lærir at arbeiða við keldutilfari og at gera kanningar við atliti at samfelagsviðurskiftum.
Innihald:
- Skeið í myndatøku og myndaviðgerð
- At skriva og seta upp blaðgreinar
- At læra at taka upp og viðgera ljóð
- At taka upp og viðgera filmsbrot
- Journalistikkur og samskifti – (útvarp, sjónvarp, bløð, internet, lýsingar)
- Undankanningar og framløguhættir – (research og formidling)
- Ungdómur og politikkur
- Vinna og útbúgvingarmøguleikar – útbúgvingar í Føroyum og uttanlands
Starvsleið
Breytin er fyri teg, ið hevur áhuga fyri samfelagsviðurskiftum, tíðindaflutningi, blaðskriving og at arbeiða við kunningartøkni.
Í ávísum førum verður samstarvað við aðrar breytir.


text:
Hey allir VÍF’arar
So byrjaði aftur eitt kappingarár til gleði fyri allar hondbóltsfjepparar.
Fyri at fáa alt at bera til, er neyðugt við nógvum og góðum hjálpandi hondum.
Ein av uppgávunum, sum vit mugu hava nógv fólk til, er døming av heimadystunum hjá ungdómsliðum okkara.
Vit vilja sera fegin, at vit altíð hava góðar dómarar at døma hjá okkara barna- og ungdómsliðum, og at vit, innan alt ov leingi, kunnu hava eitt ella fleiri A-dómarapør.
Sum fyrsta stig, kemur HSF at hava eitt dómaraskeið fyri øll áhugaði í ítróttarhøllini fyrst í novembur mánaði. Hetta er eitt skeið, sum øll kunnu fáa nakað burturúr – bæði roynd og óroynd. Greitt verður frá reglunum og møguleiki verður fyri at seta spurningar.
Annars verður mannagongdin fyri ásetan av dómarum hendan:
Tá allar landskappingarnar eru lagdar, seinast í oktobur, setir nevndin dómarar á allar heimadystirnar fyri restina av kappingarárinum. Vit royna at deila uppgávurnar soleiðis, at øll døma nøkulunda líka nógvar dystir. Við hesum vita tit, í góðari tíð, nær tykkara tørn er, og hava tí eisini góðan møguleika at finna avloysara, um ikki liggur fyri til ásettu tíðina. Onkrar steypakappingar verða lagdar inn so hvørt, og tá verður skotbráið styttri at kunngerða dómaraásetingarnar.
Dagført yvirlit verður tøkt á heimasíðuni og hvønn mánadag verður yvirlit yvir komandi vikuna hongt upp í høllini. Áminningar verða síðan sendar umvegis Messenger uml. 2 dagar áðrenn dyst.
Sum eitt slag av “gularót” hava vit í ár valt at gera tað soleiðis, at hvør dømdur dystur í ungdómsdeildunum gevur lutaseðlar til ein SERA góðan vinning. Drigið verður tá kappingarárið er liðugt. Tess fleiri dystir tú dømir – tess betri er møguleikin fyri at tú fert avstað við vinninginumJ
Tað skal sjálvandi verða munur á einum dysti á 20 min. og einum dysti á 60 min., so tað verður soleiðis, at ein fær ein lutaseðil fyri hvørjar 10 min. ein dømir – t.d. gevur ein dystur hjá U14 á 40 min. 4 lutaseðlar.
Við hesum leisti vóna vit at okkara barna- og ungdómslið framhaldandi kunnu hava gleði av, at hava góðar dómarar, sum tey síggja upp til, til heimadystir okkara.
Vinarliga
NEVNDIN


text:
Roðin bjóðar ergo- og fysioterapi til fólkapensjonistar.
Endamálið við terapiini er, at tann einstaki fólkapensjonisturin fær møguleika til at:
- At betra ella varðveita møguleikarnar fyri at liva eitt so virkið og sjálvstøðugt lív sum gjørligt.
- At betra um heilsustøðuna.
- At fyribyrgja afturgongd í førleikastøðuni.
Avgerð um veiting av ergo- og/ella fysioterapi verður tikin við støði í fakligari meting.
Um tørvur er á fysio- ella ergoterapi, kann ein seta seg í samband við økistænastuna á tlf 478200 ella senda umsóknarblað, sum sæst niðast á síðuni.
Ein fysio- ella ergoterapeutur kemur so heim til eitt prát, metur um støðuna, og avgerð um átøk skulu gerast. Átøkini kunnu verða útvegan av hjálpartólum, venjing og vegleiðing annars.
Venjingarhølir eru í Heilsumiðstøðini á Strondum og á Eysturoyar Røktar-og ellishemi
Deildarleiðari er Eyðbjørg Joensen, fysioterapeutur.


text:
U21 nærkast endaspælinum
Tað er ikki tað stóra, man frættir um kappingini hjá U21. Tað er ringt at fylgja við, tí meira enn annar hvør dystur verður fluttur – og onkutíð meira enn eina ferð, og harafturat verða onkrir bara útsettir uttan nýggja dagfesting, og summatíðir kann drúgv tíð ganga áðrenn nýggja dagfesting. Í fleiri førum býta dómarar eisini um dystir, og tað ger tað truplari (les: tað tekur longri tíð) at fáa fakta skrásett í comet-skipanina hjá FSF og tískil eisini hjá FaroeSoccer.
Men nú byrjar so smátt at líkjast. Bara ein dystur er nú útsettur í A-bólkinum, meðan tríggir eru útsettir í B-bólkinum. Hesir fýra dystirnir hava nú allir fingið nýggja dagfesting.
Í A-bólkinum stendur ikki tað heilt stóra upp á spæl, tí øll feløgini hava rímuliga góðan kjans at røkka FM-bólkinum. Bara niðasta liðið skal spæla tveir útøkudystir móti nr. 2 í B-bólkinum. Í løtuni liggja KÍa og EB/Streymur til hesar dystir. Tað hevur heldur ikki so stóran týdning (uttan sálarligan kanska), hvar hini liðini enda í A-bólkinum, tí tey fáa hvørki stig ella mál við sær í FM-bólkin.
Í B-bólkinum er størri spenningur. Her tykist Skála at hava frægast kort á hondini at flyta beinleiðis upp í FM-bólkin, meðan eini 3-4 lið liggja til úrtøkudystirnar: NSÍb, Giza Hoyvíkb, TB/FCS/Royn og ÍF.
FaroeSoccer fylgir gongdini, men tá bólkarnir í undanspælinum er liðugt spældir, fara vit eins og áður bara at skráseta FM-bólkin og fylgja gongdini har, tí hini liðini spæla ikki longur um FM.
Úrslit og støður hjá U21 síggjast annars HER.


text:
15. apríl 2018
Kvinnurnar hjá okkum í Hvonndeildini spældu í gjár sín seinasta dyst í hesum kappingarárinum. Hóast tær endaðu á næstaftasta plássi, so mann avrikið í ár vera alment góðtikið.
Tað hava verið fitt av áskoðarum til dystirnar.
Og ein tann ídnasti mann vera Marget Bech. Hon er ein av teimum fáu, sum letur hoyra frá sær. Hon er altíð stuðlandi, og hon roynir alt, hon kann, at fáa hinar áskoðararnar at vakna og stuðla liðinum betri. Ein sonn fyrimynd fyri áskoðarar!
Kvinnurnar hjá okkum hava følt hetta, og Margret eigur uttan iva ein part at frálíku úrslitunum hjá okkara kvinnuliði.
Fyri hetta fekk Margret aftan á dystin í gjárkvøldið handað eitt blómutyssi frá leikarunum.
Væl og virðiliga uppiborið, Margret :)
---
Hmmm...
Menninir spæla finaludystir í komandi viku.
Margret stuðlar monnunum ikki minni...
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Glasir - listafólkini almannakunngjørd/
Nú er greitt, hvørji listafólkini eru, ið skulu lyfta ta stóru uppgávuna at listprýða Glasir. Listprýðisnevndin, ið Rigmor Dam, landsstýriskvinna í mentamálum, setti í vár, hevur gjørt av hvørji listafólk fáa høvi at skapa listaverk til nýggja miðnámsskúlan í Marknagili.
Tey útvaldu eru tríggjar listakvinnur og tríggir listamenn, tey eru øll føroysk, dugnalig og tey flestu eru etableraði listafólk, men tey ungu eru somuleiðis sloppin upp í part.
Hjartaliga tillukku øll somul:
Rannvá Kunoy (f.1975). Her er eitt verk hjá Rannvá:
Anker Mortensen (f.1961). Her er ein málningur hjá Anker:
Jóhan Martin Christiansen (1987). Úr framsýning hansara í Listasavninum:
Brandur Patursson (1977). Frá framsýning hansara í Listahøllini:
Sigrun Gunnarsdóttir (1950). Eitt av hennara verkum:
Hanni Bjartalíð (1968): Eitt úrval av hansara verkum
Ragnhild Hjalmarsdóttir Højgaard (1982): Eitt verk, sum hevur verið framsýnt í Listasavninum
"Tað gleðir meg, at listprýðingin av Glasi nú fer at taka skap, og eg eri sannførd um, at tey listaligu spor, ið tey sjey listafólkini koma at seta í bygningin, verða við til at skapa eitt spennandi og gevandi umhvørvi í skúlanum", sigur Rigmor Dam, landsstýriskvinna í mentamálum. Tá listprýðisnevndin fór til verka í vár, gjørdi hon av at skriva út kapping um at koma við uppskotum um listprýðing. Í fyrsta umfari komu uppskot frá 40 listafólkum, og av hesum vórðu 11 listafólk vald út at koma við nágreiniligari uppskoti og frágreiðing um listaverkini. Nú, tá endalig støða er tikin, er úrslitið, at 7 listafólk koma at listprýða nýggja bygningin.
Nevndin er sera fegin um stóru undirtøkuna og høgu góðskuna á uppskotunum. “Tað hevur verið aðalmálið hjá nevndini at tryggja, at listprýðingin á Glasi verður á høgum listaligum stigi, og at listin, ið verður vald, er í góðum samanspæli við arkitekturin, og tað halda vit avgjørt, at tey uppskot, ið nú eru vald út, koma at liva upp til”, sigur Bogi Bech Jensen, rektari á Glasi og formaður í listprýðisnevndini.
Tá Løgtingið samtykti at byggja miðnámsskúlan í Marknagili, vórðu 3 mió. kr. settar av til listprýðing. Tað svarar til 1% av handverkaraútreiðslunum. Í listprýðisnevndini fyri Glasir eru Bogi Bech Jensen, rektari á Glasi og formaður í nevndini, Armgarð Weihe, fulltrúi í Mentamálaráðnum, Finn Nørkjær, arkitektur hjá BIG, Bárður í Baianstovu, arkitektur hjá Landsverki, Hansina Iversen, listakvinna og Solveig Hanusardóttir Olsen, listfrøðingur.


text:
Yvirgangsálopið 9/11
Yvirgangsálopið 9/11 var eitt yvirgangsálop í New York City, USA í 2001. 2.995 fólk úr meira enn 70 londum doyðu. Islamski yvirgangsbólkurin, Al-Qaeda, stóð aftan fyri yvirgangin [1]. Líka síðan hevur verið leitað eftir Osama bin Laden, fyrrverandi leiðari í bólkinum. Í eini beinleiðis røðu í Hvítu Húsunum greiddi Barack Obama forseti frá hvussu Osama bin Laden 2. mai 2011 varð dripin í Abbottabad, sum liggur norðanfyri Islamabad í Pakistan. Amerikanska fregnartænastan hevði arbeitt við upplýsingum, teir fingu í august, og gav Barack Obama boðini, at eitt lítið amerikanskt herlið skuldi leypa á ein bygning, har Osama bin Laden helt til.
Í 2011 eru tað 10 ár síðan World Trade Center tvíburatornini raplaðu niður í New York í 2001, aftaná at tvey flogfør høvdu rent inn í tornini. Bæði tornini duttu niður upp á minni enn 2 tímar. Tað vóru fýra flogfør, sum vóru rænd tann dagin. Tvey rendu inn í tvíburatornið, tað triðja flogfarið rendi inn í Pentagonbygningin, sum liggur í Virginia, og tað fjórða datt niður á eina mark í Pennsylvania. Enn er mann ikki sikkur í, hvar tað fjórða skuldi renna á, men talan er um, at málið var Hvíta Húsið í Washington DC, har amerikanski forsetin býr.
Yvirgangsatsóknin 11. september í 2001 var byrjanin til eina nýggja tíð. Amerikanar grundaðu Kríggið móti yvirgangi eftir hetta. USA vóru fast avgjørdur um at fara í herna móti yvirgangi og móti teimum, sum vardu yvirgang. Kríggið í Afghanistan og Irak var grundað á hevnd yvir álopini í USA.
Ein familja, nær World Trade Center, filmaði alt yvirgangsálopið, 11. septembur í 2001. Ikki fyrrenn fimm ár seinni (í 2006) almannakunngjørdu tey filmin. Filmurin er sera persónligur, tí viðmerkingar og grátur frá familjuni hoyrist týðiliga. Tað var ein ring avgerð at taka at leysgeva filmin. Men filmurin er søga og sýnir, uttan sensur, hvussu hendingin veruliga fór fram, siga Bob og Bri, sum filmaðu ræðuligu hendingina, frá byrjan til bygningarnir rapaðu [2].


text:
Sverri Egholm
19.12.2014 - 03:37
Í dag var Tór Arni Samuelsen eftir høvuðsvinninginum, sum hann var so heppin at vinna í Movemberkappingini á Portalinum. Yvirskeggið var tó rakað burtur, kann staðfestast á myndini.
Gjøgnum allan november mánaða var kapping á skránni, har vit heittu á tey vitjandi á Portalinum um at lata skeggið vaksa og senda mynd inn. Allir sum sendu mynd inn einaferð um vikuna vóru við í kapping um vikuvinningin, sum var ein bovlingtúr fyri 4 við mati.
Síðst í mánaðanum, tá yvirskeggini kring landið vóru vaksin nakað heittu vit tey vitjandi um at senda inn umaftur. Tann myndin sum fekk flest dámarar (likes) vann eina ferð við Norrønu við bili fyri tvey.
Tá freistin var úti, var tað Tór Arni Samuelsen sum vann við heili 661 dámarum (likes).
Portalurin ynskir Tór Arna eina góða ferð og takkar fyri góðu luttøkuna.
Sí allar innkomnu myndirnar niðanfyri:
Myndir frá viku 1
Myndir frá viku 2
Myndir frá viku 3
Myndir frá viku 4
Myndir frá viku 5


text:
Í dag finnast fleiri ymiskar sporførisskipanir í fiski- og alivinnuni. Tað kemur ikki ofta fyri, at hesar verða skeivt brúktar, men kortini kunnu tær vera viðbreknar, sigur Jostein Storøy, ið starvast hjá norsku granskingarfyritøkuni Sintef Fiskeri og Havbruk AS.
Hetta kom fram á einari ráðstevnu um sporføri, sum herfyri var hildin á Gardermoen í Noreg.
Um ein kannar norskar brúkarar av sporførisskipanum, so fær ein í flestu førum svar uppá teir spurningarnar ein setur, sigur Jostein Storøy. Trupulleikin er tó, at hetta ofta er sera tíðarkrevjandi. Hetta kemst av, at ein persónur má leita eftir upplýsingunum, sum ofta eru skipaðar í ringbindum og rokniørkum. Tað er einki galið við tílíkum skipanum, sum so, men hetta er sera arbeiðskrevjandi, samstundis um sporførisskipanirnar eru sera viðkvæmar. Um sporførið í staðin verður skipað elektroniskt, verða upplýsingarnar goymdar automatiskt og øll vitan um vøruna kann fáast fram við at trýsta á ein knapp. Avbjóðingin í dag er tí at íverkseta nýggjar KT-skipanir, sigur Jostein Storøy. Við verandi sporførisloysnum er tað torført og kostnaðarmikið at knýta nýggjar sporføriseindir uppí. Summir veitarar av skipanum hava antin ov lítla vitan ella lítlan vilja at menna samskipandi loysnir. Hetta seinna kemst m.a. av, at nýggjar sporførisskipanir eru dýrar at menna, samstundis sum tær mugu seljast yvir eitt longri tíðarskeið.
Við teimum sporførisskipanum, sum finnast í norsku vinnuni í dag, er tað, sambært Jostein Storøy, torført at binda meira enn tvey lið í framleiðsluni saman við sporføri. Í Evropa kann hetta sum einki gerast fyri 12 lið, sigur hann.
Tað eru rættuliga fáir norskir alarar, sum hava fult útbygdar elektroniskar sporførisskipanir, har upplýsingar verða tiknar automatiskt við strikukotum. Alivinnan er tí ikki klár at taka ímóti nýggjum krøvum, sum fara at koma frá kundum og myndugleikum. Av hesi orsøk er tað týdningarmikið, at fáa sum mest burturúr sporførisskipanunum í alivinnuni. Ein betri skipan hevur við sær, at sporførið verður minni arbeiðskrevjandi, at virðisskapanin verður størri, og eisini, at inntøkan verður størri, tí tað verður lættari hjá fyritøkunum at skilja sína vøru frá vøruni hjá øðrum framleiðarum, sigur Jostein Storøy at enda.
Kelda: kyst.no


text:
Nú heystið er komið, er tíðin eisini komin til at gera bilin kláran til veturin.
Av tí at vit ganga ímóti einari myrkari og kaldari árstíð, setir hetta størri krøv til bæði bil og førara.
Dekk:
Forboð er fyri at nýta summardekk í tíðarskeiðinum frá 1. desember til 30. apríl, uttan so, at akfarinum er tryggjað nóg gott vegtak, tá hálka er, við at akfarið er skøtt við ketum á hjólunum á trekkakslinum.
Í hesum tíðarskeiði, kunnu vetrardekk ella píkadekk nýtast í staðin.
Í praksis merkir hetta, at krav er sett um, at bilurin skal vera skøddur við vetrardekkum, sum eru merkt við “M+S”, “MS”. M&S”, “M-S” ella “Mud and Snow”, og sum hava eina mynsturdýpd, sum í minsta lagi er 3 mm, um koyrt verður í hálku í tíðarskeiðinum frá 1. desember til 30. apríl.
Um koyrt verður við píkadekkum, er vert at hava í huga,
at tað einans er loyvi at nýta hesi í tíðarskeiðnum frá 16.
oktober til 30. apríl.
Ljós:
Myrkrið ger at tað er alneyðugt at hava ljósini á bilinum í lagi, og at útsýnið hjá føraranum er so gott sum til ber. Vit eiga tí at fáa ljósini eftirkannaði, bæði tað at allar perur lýsa, og at høvuðslyktirnar eru rætt stillaðar. Eisini er skilagott at fáa viskarabløðini skift út, soleiðis at førarin kann hava gott útsýni gjøgnum framrútin.
Rustverja:
Veturin fer eisini illa við bilinum, so skilagott er at fáa bilin vaskaðan og síðan voksviðgjørdan, fyri at verja lakkið ímóti vetrarsaltinum. Um bilurin ikki er undirvogns viðgjørdur, kann vera skilagott at fáa gjørt eina slíka. Í hesum sambandi er best at spyrja seg fyri hjá bilasøluni fyrst, soleiðis at bilurin fær tað røttu viðgerðina.
Annars er skilagott at vaska bilin regluliga um veturin, eisini undir
botninum, fyri at fáa salt og skitt burtur.
Motorrúmið:
Í motorrúminum eigur serliga at verða kannað, at akkumulatorurin er í góðum standi, og at nóg mikið av løgi er á honum. Eisini eigur kølaraløgurin at verða kannaður(frosttrygging). Eitt oljuskift kann eisini vera eitt gott hugskot.
Hurðar:
Tá ið frost er, kann koma fyri at hurðarnar á bilinum frysta fastar í gummilistarnar. Um hesir verða smurdir við silicone, kann sleppast undan hesum trupulleika. Eisini kann tað vera hent at hava eina lítla fløsku av lása olju í lummanum um lásið í hurðini skuldu verið fryst.


text:
Ørðavík
Ørðavík (verður eisini stavað Øravík) er ein bygd í Suðuroy. Har búgva 44 fólk (2014). Ørðavík er partur av Tvøroyrar kommunu. Øravík er á eystursíðuni á Suðuroynni, miðskeiðis í oynni. Grannabygdirnar eru Fámjin, Hov og Trongisvágur. Fyri at koma til Fámjins, sum er bygd á vestursíðuni av Suðuroynni, má ein koyra gjøgnum Ørðavík fyrst og snara av har. Ferjulegan í Suðuroynni, Krambatangi, er ber fáir minuttir norðanfyri bygdina Ørðavík, í Øravíkarlíð. Eitt hotel er í Ørðavík, sum eitur Hotel Øravík ella Gistingarhúsið við Á. Har er eisini matstova. Bæði hotel og matstova lótu aftur í mai 2012, eftir at eldur varð settur á hotelli. Serliga køkurin og matstovan fóru illa.[2] Summarhús verða eisini útleigað í Ørðavík. Eitt bønhús er í bygdini. Har er eitt lítið havnalag við einari kai og nøkur neyst eru har. Neyt eru eisini at síggja í Ørðavík umframt seyð og gæs. Úr Ørðavík á veg suðureftir kann ein velja at koyra til Hovs antin gjøgnum Hovstunnilin, sum varð tikin í brúk í 2007 ella eftir gamla vegnum um Hovsegg sum gongur gjøgnum Tjaldavík og eftir Hovseggini. Ørðavík verður fyrstu ferð nevnd í Hundabrævinum, sum varð skrivað millum 1350 og 1400.[3]
Innihaldsyvirlit
Vegurin úr Ørðavík um Hovsegg[rætta | rætta wikitekst]
Hesin vegur verður nú mest brúktur av teimum, sum eiga seyð í økinum, ella av fólki, sum velur at fara henda longra teinin fyri at njóta vakra útsýnið. Tað sæst langan veg norðureftir um tað er klárt í veðrinum frá vegnum um skarði, beint áðrenn vegurin fer rundan um fjallið til Hovseggina. Á Hovseggini er eisini vakurt útsýni suðureftir, ein sær heilt suður til Beinisvørð í klárum veðri, og so er sermerkt basaltgrót fram við vegnum, stabbagrót, men skapað meira í sikksakk-formi, ikki sum beinir stabbar, sum stabbagrótið í Froðba, heldur meinlíkt tí sum ein sær í Kúlugjógv í Froðba. Longri uppi í fjallinum er tó basaltgrót, sum er í stabbaskapi eins og tað fram við Froðbiarvegi.
Uppi millum Stovur, Gálgagjógv og Tjaldavík[rætta | rætta wikitekst]
Ørðavík er m.a. kent úr Suðuroyarsøgnum við tað at Tingstaðurin var í Ørðavík á einum staði, sum eitur Uppi millum Stovur. Beint sunnanfyri Ørðavík er Tjaldavík og Tjaldavíkshólmur. Tjaldavík hevur fingið navn eftir øllum tjøldunum, sum hava staðið har, tá Tingstova var Uppi millum Stovur. Gálgagjógv er á norðaru síðu av víkini, niðri við sjóvarmálan á nesinum millum Ørðavík og Trongisvág. Har blivu fólk tikin av døgum fyrr í tíðini, eftir at tey vóru dømd til deyða í Tingstovuni Uppi millum Stovur.
Myndir[rætta | rætta wikitekst]
Ørðavík og Trongisvágsfjørður.
Tjaldavíkshólmur, Trøllavík, Tjaldavík, Ørðavík og Trongisvágur.
Vitin í Ørðavík (vestanfyri Gálgatanga, eystanfyri Krambatanga).
Keldur[rætta | rætta wikitekst]
- Suðuroyarsagnir
- Suðuroyar Kunningarstova
Ávísingar úteftir[rætta | rætta wikitekst]
- Oravik.com, Hotel Øravík
Froðba · Trongisvágur · Tvøroyri · Ørðavík · Ørðavíkarlíð


text:
Ein nýggj barnabíblia til tey smærru børnini. Bókin er komin út í samprenti við enska forlagið Lion Publishing.
Í bókini eru 20 lyklasøgur úr Bíbliuni, 10 úr Gamla Testamenti og 10 úr Nýggja Testamenti. Høvundurin hevur verið trúgvur mótvegis upprunatekstinum og hevur hartil fingið moralska og andaliga boðskapin við á ein einfaldan hátt. Teksturin er lættur at lesa. Lítið av teksti er á hvørjari síðu, og ger hetta bókina saman við prýðiligu og livandi myndunum sera væl egnaða til smærru børnini. Myndirnar eru litríkar. Hóast tær eru einfaldar, siga tær greitt sína egnu søgu.
Hetta er ein bók, ið vaksin kunnu lesa fyri børnunum. Á skúlahøpi kunnu byrjanarlesararnir lesa hana sjálvir, umframt at nógv tilfar er at tosa um í skúlastovuni. Aftast í bókini er evnisyvirlit við frágreiðingum um, hvar ber til at lesa um ymisku evnini.
Kendur enskur høvundur innan andaligar bókmentir, Lois Rock, hevur endursagt søgurnar til smáu børnini. Hon hevur skrivað meira enn 30 bøkur, ið eru týddar til nógv ymisk mál. Alex Aycliffe hevur myndprýtt bókina. Hon er somuleiðis kendur myndprýðari í Onglandi og hevur vunnið heiðurslønir. Charlotta Thorsteinsson, lærari, hevur týtt bókina úr enskum.
Søgurnar, sum eru úr bæði Gamla og Nýggja Testamenti, eru rættiliga langar og hóska tí væl at lesa fyri yngri ...
Føroya Skúlabókagrunnur og Bókadeild Føroya Lærarafelags hava givið bókina út í felag. Á Barnabíbliuni eru 50 ...
Onnur bókin í røðini Gamla gudalæra okkara. Á bókini verður sagt frá báðum gudaættunum, ásum og vanum, um bard...
Á bókini verða líknilsi og frásøgur úr Bíbliuni stutt endursøgd. Bókin er ætlað at nýta í kristni á byrjanarst...